Video Mesra Dengan Suami Adira Terdedah, Ruhainis Rasa Diperangkap

Gara-gara video mesra ketika keluar bersama dengan suami Adira, Datuk Seri Adnan Abu terdedah kepada umum, Ruhainies berasa dirinya seperti diperangkap oleh individu yang sengaja mahu menyebarkan video itu. Beliau pada masa yang sama turut menafikan mempunyai hubungan istimewa dengan Datuk Red, tetapi mengaku pernah bertemu dengannya atas urusan kerja.

“Ya, itu memang saya dan kami memang ada berjumpa pada Khamis lalu atas urusan kerja dan saya ditemani oleh adik, pembantu peribadi serta beberapa kawan yang lain. Namun demi Allah, kami tiada sebarang hubungan istimewa, cuma saya rasa telah diperangkap kerana gambar peluk di bahagian pinggang itu saya tidak sedar pun bila ianya telah berlaku”

“Saya seperti diperangkap oleh dia untuk tujuan kontroversi dan popular dengan cara yang salah. Saya menyesal sangat terima perlawaan dia untuk berjumpa pada Khamis lalu sehingga muncul gambar-gambar begini. Saya percaya ada orang lain yang diupah untuk mengambil gambar kami untuk menampakkan seperti sedang bermesra dan sebarkan kepada umum”

Bagaimanapun, ketika ditanya mengenai dakwaan Ruhainies yang mengatakan video itu sengaja diambil oleh orang upahan Datuk Red ketika beliau memegang pinggannya, Datuk Red menepis dakwaan itu namun tidak menolak kemungkinan ingin berkawan dengan lebih dekat dengan pelakon itu, mahupun mengambilnya sebagai calon isteri yang ketiga.

“Secara jujurnya saya memang mahu berkawan dengan dia dan tidak salah rasanya kerana dia juga bujang. Saya pula masih ada dua kekosongan lagi. Isteri pertama tidak ada masalah kalau ingin berkahwin lagi, cuma dengan Adira sahajalah sukar untuk berbincang kerana kena ikut ‘angin’ dia dahulu,” katanya kepada m Star Online berhubung perkara itu.

Terdahulu, penyanyi terkenal, Adira telah berkahwin dengan ahli perniagaan itu sebagai isteri yang kedua di Songkhla, Thailand pada tahun 2015 lalu dan disahkan oleh Mahkamah Tinggi Syariah. Namun apa yang menarik perhatian, semua gambar Adira bersama suaminya itu telah dipadamkan di akaun instagram beliau tanpa diketahui punca yang sebenar. (rkty/w)


Elly Mazlein Sindir Bekas Suami Lewat, Pakai Seluar Koyak Ke Mahkamah?

Berikutan keinginan untuk memastikan masa depan yang terbaik buat anak perempuannya, Elly Mazlein ada memaklumkan bahawa beliau akan membuat tuntutan hak penjagaan anak terhadap bekas suaminya. Beberapa hari lalu, Elly nampaknya telah menunaikan kata-katanya apabila sekeping gambar telah dimuat naik menunjukan beliau hadir ke Mahkamah Tinggi Syariah.

Menerusi akaun Isntagramnya, Elly yang lengkap memakai baju kurung dengan tudung berwarna kuning sambil mendukung anak perempuannya telah hadir ke mahkamah semalam untuk menuntut hak penjagaan anak. Menurut Elly, tindakan itu dilakukan kerana mahu menuntut haknya sebagai ibu yang menjaga anak tersebut sendirian sejak dari hari pertama ia dilahirkan.

Namun lebih menarik lagi selain daripada gambar yang dimuat naik, Elly sempat meluahkan perasaan terkilan terhadap bekas suaminya, Azmi Hatta dengan menyindirnya kerana lewat tiba di mahkamah untuk sesi prosiding. Bukan itu sahaja, malah Elly turut menegur bekas suaminya yang lewat dan berpakaian yang hanya berseluar jeans koyak ketika hadir ke mahkamah.

Selepas posting berikut dimuat naik, ruangan komen mula dipenuhi dengan kata-kata sokongan yang diberikan oleh peminat Elly yang mendoakan urusan yang ingin dilakukannya akan dipermudahkan. Pada masa yang sama, ada juga peminat yang turut geram dan bengang dengan sikap bekas suami Elly yang tampil dengan pakaian yang tidak sesuai ketika ke mahkamah. (rkty/w)


Adi Putra Kembali Bersuara, Bakal Adakan Sidang Media

Setelah hampir seminggu mendiamkan diri, kini Adi Putra melalui akaun Instagram miliknya menyatakan bahawa dia akan mengadakan sidang media bagi berkongsi tentang apa yang dilaluinya kini.

“Kepada semua sahabat rakan media saya akan maklumkan untuk sidang media untuk perkongsian dan bukan penjelasan sebab apa yang berlaku bukan satu dosa. Terima kasih,” jelasnya dalam satu gambar yang dimuatnaik di Istagram.

Selain itu, Adi juga dalam masa yang sama turut mendedahkan wajah sebenar dan juga nombor telefon lelaki yang mendakwa dirinya adalah bekas suami wanita yang dikahwini Adi Putra. Malah Adi juga ada menyatakan bahawa lelaki berkenaan sudah dua kali gagal dalam rumahtangga.

Apa pun, semoga dengan adanya sidang media nanti, perkara tersebut dapat kembali menjelaskan perkara sebenar yang terjadi selain dapat mengelakkan berita tidak benar yang tersebar. (rtky/s)


Ibu Tidak Tahu Adlin Aman Ramlie Ditahan Polis, Isteri Gagal Dihubungi

Melalui laporan Harian Metro semalam (21 Julai), seorang pelakon telah dicekup polis dan ditahan reman selepas disyaki terbabit dalam kes penipuan hartanah membabitkan kerugian hampir RM500,000.

Perkara tersebut disahkan oleh Timbalan Pengarah Risikan Operasi Jabatan Siasatan Jenayah Komersial Bukit Aman, Senior Asisten Komisioner Roslan Abd Wahid selain berkata artis terbabit ditahan di kediamannya di Cyberjaya pada 2 petang.

Sementara itu menurut laporan mStar Online pula, ibu kepada pelakon tersebut, Ruminah Sidek tidak mengetahui perkara berkenaan malah isterinya, Emelda juga gagal dihubungi kerana tidak mengaktifkan telefon bimbit.

Apa pun, pastinya pihak pelakon tersebut akan tampil menjelaskan perkara sebenar yang terjadi setelah semuanya selesai nanti. (rtky/s)


Bercinta Dengan Pelakon Baru, Anis Al Idurs Tak Serik Bercinta

Mengakui tidak pernah serik untuk bercinta, pelakon dan penyanyi Anis Al Idrus menjelaskan bahawa kehadiran pelakon baru, Raja Afiq sebagai kekasihnya ketika ini adalah kerana sifat matang dan berbudi bahasa.

“Ya, dia kekasih saya. Serik atau tidak bercinta dengan artis itu bukan persoalan. Apa yang terjadi antara saya dan dia tidak dirancang. Kisah lama saya juga sudah terpadam dan tidak perlu diungkit lagi”

“Walaupun umurnya masih muda, namun perangai dan kelakuannya sangat matang,” katanya kepada BH Online. Jelas sekali kehadiran Afiq dalam kehidupan Anis memberi cahaya untuk pasangan ini melangkah ke peringkat yang serius.

Apa pun, semoga segala rancangan Anis dan juga Afiq akan dipermudahkan. Impian pasangan bercinta pastinya ingin diakhiri dengan ikatan yang sah. (rtky/s)


Che Ta, Aaisyah Dhia Rana Kongsi Minat Sama

Berbeza dengan kebanyakan kanak-kanak seusia dengannya, nampaknya minat Aaisyah Dhia Rana bukanlah terhadap barangan mainan atau pun gajet kerana si cilik ini gemarkan beg tangan dan juga kasut.

“Saya tidak mendedahkan Aaisyah dengan gajet kerana bimbang ia boleh memberi kesan kepada penglihatannya. Apa yang saya perasan, dia lebih tertarik dengan beg tangan dan kasut”

“Jika saya membawanya ke kedai alat permainan, dia tidak menunjukkan sebarang minat, tetapi jika kebetulan saya masuk kedai beg, dia memberikan reaksi berbeza,” kata Che Ta. Nampaknya Aaisyah kini berkongsi minat sama dengan ibunya.

Sementara itu, Che Ta juga menjelaskan bahawa dia banyak menolak tawaran untuk Aaisyah menjadi duta produk tempatan dan juga antarabangsa kerana pelakon wanita ini menitikberatkan komitmen terhadap produk tersebut, jadual kerja dan juga bayaran. (rtky/s)


Yuna Hampa Dihina Bangsa Melayu Sendiri

Nampaknya Yuna kali ini tidak habis lagi diserang oleh warga laman sosial yang mengkritiknya berikutan Usher memeluknya di atas pentas. Lebih mengecewakan Yuna, kritikan tersebut datangnya dari bangsanya sendiri.

“Kesemua perkataan, penghinaan, dan diskriminasi yang menyakitkan, datangnya dari mulut bangsa Melayu. Apa yang saya boleh lakukan hanya bersabar,” luah Yuna di dalam muatnaik gambarnya di Instagram.

Bagaimanapun, menurut Yuna, pesanan ayahnya akan sentiasa diingati dalam menjalani kehidupan seharian, lebih-lebih lagi ketika dirinya dilanda situasi penghakiman sendiri oleh segelintir masyarakat yang sentiasa melihat sudut negatif seseorang.

“Bapa berpesan agar saya buat keputusan sendiri. Saya boleh berfikir untuk diri sendiri, jadi mengapa mahu dengar apa yang orang lain cakap?,” katanya kepada Astro Awani. Buat Yuna, sudah sampai masanya anda menghiraukan perkara negatif berkenaan dan terus melangkah maju ke depan. (rtky/s)


Siti Nordiana Nafi Tolak Tajaan Pereka Fesyen, Tak Peduli Tuduhan Sombong

Selepas namanya melonjak menerusi drama bersiri, Dia Semanis Honey, tiba-tiba sahaja nama Siti Nordiana terpalit dengan tuduhan mengatakan beliau sudah mula berlagak sombong dan menolak permintaan pereka fesyen yang mahu menaja pakaiannya. Mengakui tidak terkejut dengan tuduhan itu, Siti Nordiana menafikan segala dakwaan tersebut.

“Sejak mula menyanyi saya sudah terbiasa dengan gosip seperti ini. Jadi, jika ditanya terkesan atau tidak, saya hanya boleh menerimanya dengan hati terbuka. Cuma dakwaan yang mengatakan saya sombong dan tidak mahu menerima tajaan pakaian adalah tidak benar. Apatah lagi mengenai pengurus peribadi yang dikatakan mengongkong karier saya”

“Jika saya ada menyakiti mana-mana pihak, saya minta maaf. Semua orang yang terlibat dalam dunia glamor akan melalui perkara sama. Jadi, apabila dituduh mengenai perkara yang tidak benar, saya cuba untuk tidak ambil peduli dan menumpukan sepenuh perhatian terhadap kerjaya,” katanya kepada Kosmo Online berhubung dengan perkara itu.

Bercakap mengenai sambutan hari raya, baru-baru ini Nana telah menganjurkan sebuah majlis rumah terbuka bersempena Aidilfitri di Negeri Sembilan. Malah katanya, majlis yang diadakan secara besar-besaran itu telah dianjurkan bagi menghargai segala usaha dan sokongan peminat terhadap kerjaya seninya sejak zaman dahulu sehingga sekarang.

Pada masa yang sama, Nana turut meluahkan rasa syukur dan terharunya apabila majlis yang diadakan itu turut menerima kunjungan peminat dari serata negeri yang mahu bertemu dengannya. Berkat pertolongan kelab peminatnya juga, majlis tersebut dikatakan telah berjalan dengan lancar sekali dan menerima lebih daripada 5,000 orang tetamu. (rkty/w)


Scha al-Yahya Jadi Lebih Sabar, Tak Kuat Melenting Selepas Balik Tunai Umrah

Sempat mengerjakan ibadah umrah pada bulan Ramadhan lalu, Scha al-Yahya menyatakan bahawa kedatangan beliau ke tanah suci itu sedikit sebanyak merubah dirinya menjadi seorang yang lebih sabar. Malah selepas berada beberapa minggu disana dan merasai sendiri beberapa ujian dan pengalaman membuatkan beliau lebih menghargai budaya Malaysia.

“Bayangkan di sana sangat ramai orang yang terdiri daripada pelbagai bangsa dan latar belakang, sudah tentu banyak ragamnya. Namun yang membezakan mereka dengan orang Malaysia ialah adab dan kesabaran yang tinggi. Susah kita nak tengok orang dari negara lain beratur seperti itu ketika menunggu giliran kerana mereka selalunya bukan begitu”

“Bila disini saya lebih hargai adat dan budaya kita dan menjadi seorang yang penyabar berbanding sebelum ini. Rasa gembira sebab dapat lihat jemaah berebut mengejar dan membuat pahala. Ada yang beri makanan percuma, menderma dan membentang tikar sepanjang jalan serta menyediakan juadah berbuka untuk jemaah lain,” katanya kepada Astro Gempak.

Dalam pada itu, Scha turut meluahkan rasa syukur kerana berpeluang mengajak ibu bapanya menyertai perjalanan beliau sekeluarga ke umrah. Scha juga memaklumkan, ketika disana semua urusan dipermudahkan olehNya walaupun cuaca agak panas namun ibadah dapat dilakukan dengan sempurna, malah Lara juga tidak banyak meragam dan menurut perintah sahaja.

Terdahulu, pasangan selebriti Awal Ashaari dan Scha al-Yahya telah berangkat ke tanah suci Mekah pada 12 Jun lalu bagi mengerjakan ibadah umrah bersama beberapa orang lagi ahli keluarga mereka. Kesempatan itu juga digunakan pasangan suami isteri itu untuk merasai sendiri suasana serta kelebihan menyambut bulan Ramadhan di Mekah. (rkty/w)


Aizat Amdan Akui Sudah Tiba Masa Cari Teman Hidup

Penyanyi Aizat Amdan, memberitahu sudah tiba masanya untuk mencari pasangan untuk dijadikan seorang isteri dalam kehidupannya. Dia menyedari hakikat ini kerana usianya yang telah menjangkau 27 tahun. Bagaimanapun, dia mengakui masih solo lagi.

“Masa dulu mungkin tak cukup matang sekarang sudah berusia 27 tahun saya mula berfikir dan belajar,” katanya yang ditemui di Majlis Pelancaran Muzik Video SAFI & Aizat Amdan Bersama Kelahiran Baharu Teknologi DUO Emas 24K.

Tambahnya lagi, sekiranya sudah berjumpa dengan calon yang sesuai untuk dijadikan isteri dia akan terus melamar dan seterusnya berkahwin. Aizat turut berkata, ayahnya sendiri sudah menyuarakan hasrat untuknya berkahwin menjelang usianya yang ke-30.

“Ayah saya suruh kahwin ketika usia ke-30 kalau boleh. Tapi saya taklah sampai berasa tertekan. Kalau ada saya akan kahwin,” katanya yang seakan-akan sudah bersedia untuk menamatkan zaman bujangnya. (rtky/h)


Nora Danish Idam Konsep Perkahwinan Di Bali, Cukup Sekadar Bersederhana

Pelakon Nora Danish, memberitahu sekiranya mahu berkahwin dia mengimpikan perkahwinan berkonsepkan beach wedding di Bali. Menurutnya juga, untuk perkahwinan kali ini dia hanya membuat secara sederhana sahaja. Pun begitu, Nora masih berteka-teki akan tarikh sebenar pernikahannya dan teman lelakinya, Nedim Nazri.

“Insya-Allah, memang tahun ini saya akan kahwin. Kita cuma hanya mampu merancang dan perancangan itu sudah ada. Kalau berkahwin kali ini saya suka konsep beach wedding seperti di Bali,” katanya.

Tambahnya lagi, walaupun pada tahun ini dia begitu sibuk dengan perniagaannya, Nora berkata tidak mustahil juga dia boleh berkahwin pada bila-bila masa.

“Tak mustahil juga saya akan merancang perkahwinan dalam masa terdekat ini. Cuma kalau kahwin kali ini saya mahukan yang sederhana,” ujarnya kepada Rotikaya.

Sementara itu, Nora turut menjelaskan kekasihnya, Nedim Nazri tidak mempunyai masalah sepanjang perkenalan mereka dan sudah menerima akan kerjayanya sebagai seorang artis.

“Setelah 3 tahun lebih rasanya tidak ada masalah. Lagipun dia ada kehidupan dia sendiri. Dia sudah biasa akan kerjaya saya dan telah menerimanya seadanya,” tambahnya lagi. (rtky/h)


Selepas Umrah, Kini Neelofa Rancang Tunai Haji Tahun Ini

Selepas beberapa selebriti tempatan lain menjejakkan kaki ke tanah suci Mekah, kini giliran Neelofa pula yang bakal menunaikan ibadah haji bersama keluarga pada tahun ini. Menerusi laman instagramnya, Neelofa sempat berkongsi sebuah video ketika beliau dan ibunya, Noor Kartini Noor Mohamed sedang melakukan proses pendaftaran haji.

“Terima kasih mama. Kita merancang dan Allah juga turut sama. Pastinya perancangan Allah itu adalah yang terbaik. Insya-Allah kalau ada rezeki kita akan mengerjakan haji pada tahun ini,” tulis beliau sebagai kepsyen kepada sebuah video yang dimuat naik bersama ibunya di pejabat pendaftaran haji untuk dikongsikan bersama peminatnya.

Kejayaan Neelofa didalam bidang perniagaan, mahupun bidang seni tidak perlu dipertikaikan lagi kerana pada awal Julai lalu, beliau bersama kakaknya, Noor Nabila telah membeli sebuah rumah di Bukit Kiara, Kuala Lumpur. Segala penat lelah beliau didalam kerjayanya menampakkan hasil apabila dirinya sempat menyambut hari raya di rumah baru itu.

Menurutnya lagi, rumah yang dibeli itu adalah perkongsian beliau dengan kakaknya kerana sudah terbiasa tinggal bersama kakaknya sejak dari dahulu lagi, malah rumah tersebut juga agak besar untuk tinggal sendirian. Namun katanya lagi, salah seorang daripadanya mungkin akan keluar apabila sudah tiba masa untuk mereka mendirikan rumah tangga. (rkty/w)


"Amar Baharin Seorang Lelaki Yang Menyenangkan Hati Dan Sweet"

Pengumuman berita gembira mengenai pertunangan bagi pasangan, Amar Baharin dan Amyra Rosli yang bakal berlangsung pada Jumaat ini sedikit sebanyak melegakan ibu kepada Amyra Rosli, Noor Zaridah Ahmad. Pengumuman tarikh perkahwinan mereka yang akan diadakan pada November depan juga telah menjawab segala teka-teki mengenai status hubungan mereka.

“Alhamdulillah akhirnya semua sudah dileraikan. Lebih penting, ia diumumkan secara serentak kepada semua rakan media. Selama ini, cerita terbabit bagai tersimpan rapi dan tidak dapat diluahkan. Selepas setahun menguruskan kerjaya seni Amar, saya sendiri tidak menduga beliau bakal jadi menantu. Dalam hal ini, baik Amar mahupun Amyra bersikap dewasa”

“Amar sebenarnya banyak membantu supaya hubungan mereka tidak terlalu kelihatan ketara. Dari sudut itu, saya nampak beliau seorang yang sweet. Sepanjang menguruskan kerjaya dan mengenalinya, beliau anak muda yang sangat menyenangkan hati. Sikap dan kelakuan dirinya, termasuk cara beliau bekerja, cukup bagus,” katanya kepada Berita Harian Online.

Dalam keterujaan menyambut menantu pertama, Noor akui agak berat untuk melepaskan Amyra yang juga merupakan anaknya yang pertama bakal mendirikan rumah tangga selepas pihak keluarganya menerima rombongan merisik daripada keluarga Amar pada Hari Raya Haji tahun lalu, namun beliau percaya bahawa Amar adalah calon yang terbaik untuk anaknya itu.

Terdahulu, pada Isnin lalu, pasangan bahagia itu yang hadir sedondon memakai busana berwarna biru telah mengumumkan tarikh pertunangan mereka yang bakal diadakan pada Jumaat ini, manakala tarikh perkahwinan pula akan diadakan pada 11 November depan. Bagaimanapun lokasi pernikahan serta resepsi yang bakal berlangsung masih lagi dalam perbincangan. (rkty/w)


"Mereka Gurau Sahaja, Tidak Serius Pun Ajak Kahwin"

Mengakui pernah menerima gurauan daripada teman artis lelaki yang mengajaknya untuk berkahwin sebelum ini, namun Sari Yanti menjelaskan bahawa perkara itu tidaklah serius. Pada masa yang sama, beliau turut menafikan dakwaan mengatakan beberapa artis lelaki cuba mendekatinya sejak penceraiannya pada tahun 2014.

“Didekati dengan tujuan tertentu tidak ada dan setakat ini tiada pula ada yang mencuba sampai melamar untuk berkahwin. Tetapi usik-usik itu adalah dan saya tidak anggap ia serius pun kerana ia hanya gurauan. Saya pun kadang-kadang balas juga gurauan mereka itu kerana kami saling mengenali dan tidak mahu dituduh sebagai sombong pula”

“Saya sendiri dah pernah melalui alam perkahwinan dahulu dan mempunyai dua orang anak, jadi soal kahwin semula tidak terlalu menjadi fokus utama saya. Tetapi tidak sampai saya menutup hati untuk kahwin lain cuma belum bertemu dengan yang berkenan di hati,” katanya kepada m Star Online mengenai persediaan dirinya untuk berkahwin sekali lagi.

Bagaimanapun beliau tidak pernah merasa tertekan walaupun terpaksa hidup bersendirian menyara keluaranya kerana fokusnya pada ketika ini adalah kepada dua cahaya matanya. Tambahnya, walaupun pernah sesekali terfikir soal kahwin lagi, namun ianya sekadar itu sahaja dan akhirnya beliau tetap fokus pada kerjaya seninya yang padat. (rkty/w)


Zahirah MacWilson Belum Sedia Bertemu Keluarga Tiri

Mengakui terkejut dengan perkahwinan mengejut ayahnya iaitu Zainol MacWilson, Zahirah sendiri menyatakan bahawa dia harus kuat menghadapi dugaan tersebut selain menyatakan ada impak yang terpaksa ditanggung olehnya.

“Saya dapat rasakan memang papa sudah ada teman wanita pada mulanya, tetapi dia tidak pernah mengaku bila ditanya. Bila kami dapat tahu dia berkahwin, memang dalam keadaan terkejut sebab dia tidak pernah berkongsi apa-apa”

“Dalam waktu ini saya lebih banyak bersama ibu, melihat apa yang sedang dilaluinya kini tidak mahu saya biarkan dia keseorangan. Biar dia tahu, yang kami adik beradik masih bersamanya,” jelasnya yang turut redha menerima perkara tersebut kepada Utusan Malaysia.

Tambah Zahirah, dia dapat merasakan bapanya itu sudah mempunyai teman wanita pada mulanya namun Zainol tidak pernah mengaku bila ditanya. Malah apabila dapat mengetahui bapanya sudah berkahwin, dia mengakui memang terkejut.

“Ibu saya okey, sebab kami adik beradik sentiasa bersama dia. Malah dia juga selesa dengan kehidupannya kini.
“Saya lihat dia masih muda, jika suatu hari nanti hatinya terbuka untuk menerima orang lain, kami tidak akan menghalang dia,” katanya. (rtky/s)


Suami Saran Berhenti Berlakon, Che Ta Masih Belum Bersedia

Melihat bidang seni sebagai satu platform terbaik untuk mempromosikan perniagaan keluarannya, Rozita Che Wan akui masih belum bersedia untuk berhenti berlakon walaupun suami, Zain Saidin mahu dirinya fokus kepada bidang perniagaan sahaja. Pun begitu, Che Ta hormati dan hargai pandangan suaminya itu yang prihatin tentang pengurusan kehidupannya.

“Saya lihat dunia seni ini sebagai landasan untuk terus mempromosikan diri dan produk. Pengaruhnya cukup kuat. Saya sangat realistik dalam hal itu malah tidak mungkin berhenti berlakon secara drastik. Memang Zain sangat prihatin. Saranannya supaya saya menumpukan saja perhatian terhadap perniagaan cukup saya hormati dan hargai”

“Apa pun saya sangat realistik berhubung perkara ini dan tidak mungkin akan meninggalkan kerjaya lakonan secara drastik. Sekarang ini pun saya sudah memperlahankan langkah dengan berlakon dengan produksi yang saya sudah biasa,” katanya kepada Berita Harian Online berhubung luahan Zain Saidin yang mencadangkan beliau untuk berhenti berlakon.

Manakala menyentuh soal kerjaya seni pula, Che Ta berpendapat bahawa bidang lakonan bukan sekadar tempat untuk mengejar glamor semata, tanpa usaha dan niat yang betul kesenangan tidak akan datang bergolek dengan sendirinya. Tambahnya lagi, bidang lakonan juga bukan sesuatu yang mudah namun dirinya tidak pernah menyesal memilih dunia itu.

Sebelum ini, Zain ada menyatakan hasratnya untuk melihat isterinya memilih bidang perniagaan sebagai fokus utamanya pada ketika ini kerana melihatkan nama Che Ta yang sudah pun kukuh didalam bidang seni sehinggakan beliau tidak perlu berlakon lagi. Selain itu, Che Ta juga dapat menumpukan perhatian untuk meluangkan masa bersama keluarga. (rkty/w)


Kekasih Lamar Siti Saleha Di Mexico?

Baru beberapa hari lepas Siti Saleha sudah tayang kekasih hati dilaman instagramnya kepada umum, terbaru pula beliau dikatakan telah dilamar oleh teman lelakinya, seorang jejaka yang dikenali dengan nama L. Malah dikhabarkan lamaran tersebut dilakukan di Cancun, Mexico bersempena kedatangan mereka ke sebuah majlis perkahwinan rakan.

“Menurut sumber Miss K, pelakon cantik Siti Saleha dikatakan telah dilamar oleh teman lelakinya, seorang jejaka yang dikenali dengan nama L di Cancun, Mexico. Lamaran itu berlaku kira-kira empat hari lepas dan khabarnya, Saleha pun telah bersetuju dengan lamaran kekasihnya itu apabila Saleha mennjawab Ya,” katanya kepada Astro Gempak berhubung perkara itu.

Selain itu, apa yang menguatkan lagi andaian itu adalah apabila Saleha telah memuat naik sekeping gambar dilaman instagramnya empat hari lalu dengan kepsyen can’t get out of my head how beautiful yesterday was. Dalam masa yang sama, jejak L juga ada memuat naik gambar bersama Saleha juga berserta kepsyen dan hashtag she said yes, #LetsGetMarried.

Walauapapun, jika betul berita lamaran ini, tahniah diucapkan kepada Saleha dan kekasih yang bakal menamatkan zaman bujang mereka tidak lama lagi. Semoga segala urusan serta perancangan buat pasangan kekasih ini berjalan dengan lancar serta dipermudahkan olehNya. (rkty/w)


Almy Nadia Utamakan Kandungan, Tidak Layan Kritikan

Bagaikan tidak ada penghujung, kritikan terhadap bentuk badan pelakon ini bagaikan tidak berkesudahan. Namun bagi Almy Nadia, dia kini sudah tidak ambil peduli dengan perkara tersebut.

“Saya kini tidak mahu lagi mempedulikan kata-kata negatif yang dilemparkan terhadap diri saya. Lumrah, badan akan naik ketika hamil dan saya menerima hakikat itu dengan hati terbuka. Biarlah apa yang ingin orang kata, asalkan saya bahagia”

“Lagipun, saya tidak mahu menyekat pemakanan demi memuaskan hati pihak tertentu saja. Bagi saya, kesihatan bayi dalam kandungan lebih penting daripada segala-galanya,” kata Almy yang turut mengurangkan pengambilan makanan manis kepada BH Plus.

Almy Nadia kini sedang hamil enam bulan anak kedua hasil perkongsian rumahtangganya bersama Fizz Fairuz. Tindakan Almy tidak menghiraukan kritikan di laman sosial adalah satu tindakan bijak sekaligus dapat mengelakkan perasaan tertekan ketika mengandung. (rtky/s)


Mira Filzah Perlekeh Kerjaya Gadis Pejabat?

Mengakui mahu mencari kelainan dari segi kerjaya, Mira Filzah ada berkongsi serba sedikit tentang perwatakan serta pencapaian akademik beliau didalam majalah Intrend. Namun Mira dikecam hebat apabila beliau menyatakan tidak mahu terikat dengan kerja di pejabat kerana menganggap kerjaya itu sebagai sesuatu yang membosankan buat dirinya.

Bagaimanapun kenyataan itu nampaknya mencetuskan kemarahan gadis-gadis pejabat yang merasakan pelakon itu cuba memperlekehkan kerjaya mereka sebagai PTD dengan menganggap kerjaya itu membosankan selain asyik terperap didalam pejabat sahaja. Malah mereka juga turut menjelaskan realiti sebenar pekerja yang bekerja didalam bidang itu.

Namun pada masa yang sama, Mira menerusi akaun Instagramnya tampil menjelaskan perkara itu bahawa baginya kerjaya PTD merupakan satu kerjaya yang mempunyai masa depan yang cerah, namun masing-masing mempunyai minat yang berbeza. Bagi Mira, dirinya lebih suka kerjaya yang tidak mempunyai waktu kerja yang tetap seperti bidang lakonan sekarang.

Apapun mungkin perkongsian Mira terhadap minatnya didalam sesuatu kerjaya tidak bermaksud untuk memperlekehkan mahupun menyinggung perasaan mana-mana pihak. Mungkin sikap terus terangnya telah disalah erti, tetapi apa yang pasti setiap kerjaya mempunyai kelebihan dan kekurangan masing-masing yang tidak perlu dibandingkan. (rkty/w)


Video Peluk Usher Trending, Yuna Bidas Kritikan Pedas Peminat

Akibat dikritik teruk oleh peminat yang tidak senang dengan tindakan beliau memeluk rakan duetnya, Usher ketika mengadakan persembahan Live at The Roots Picnic 2016, di Philadelphia, Amerika Syarikat, baru-baru ini, Yuna tampil membidas kritikan itu dengan menyatakan bahawa kehadirannya didalam industri bukan untuk memuaskan hati semua orang.

“Khas untuk anda semua yang buat saya trending hari ini. Seperti yang saya katakan sebelum ini, saya berada di sini bukan untuk memuaskan hati sesiapa. Terutama buat lelaki yang tidak mempercayai kebolehan wanita. Puas kutuk saya macam-macam, tetapi apabila nampak di pusat beli-belah, anda jugalah yang mahu bergambar dengan saya”

“Jangan ingat saya tak tahu apa yang anda buat untuk hidup. Kita bukannya bodoh. Ada satu peratus pembenci dan 99 peratus peminat yang sentiasa menyokong sejak terbabit dalam industri muzik, daripada hari pertama lagi. Jangan sesekali ingat yang saya lupa pada anda,” katanya kepada Berita Harian Online berhubung perkara berkenaan.

Semalam, sebuah video menunjukkan Yuna yang sedang menyanyikan lagu hits, Crush bersama Usher menjadi trending apabila pada penghujung persembahan mereka, Yuna dan Usher telah berpelukan. Gara-gara kejadian itu, ramai meluahkan rasa tidak puas hati mereka dengan tindakan penyanyi itu sebagaimana beliau adalah seorang wanita bertudung.

Pada masa yang sama, disebabkan video itu juga para peminat Yuna mula bertelagah sesama sendiri. Ada diantaranya berpendapat bahawa kejadian itu berlaku secara tidak sengaja. Ada yang membuat teori bahawa, Yuna terpaksa memeluk Usher hanya kerana ingin menghormati selebriti antarabangsa itu yang pada awalnya ingin memeluknya. (rkty/w)


Elly Mazlein Serik Mahu Berkahwin Lagi

Kegagalan rumah tangga yang dibina tidak sampai setahun membuatkan Elly Mazlein sudah serik untuk berkahwin sekali lagi. Bagaimanapun dengan segala dugaan dan ujian yang menimpa dirinya, Elly akur dengan ketentuanNya dan menganggap bahawa segala apa yang terjadi kepada dirinya punya hikmah disebaliknya dan terus bersikap positif.

“Atas apa yang telah terjadi sebelum ini, saya memang sudah tidak percaya dengan lelaki lagi. Namun apa yang terjadi ini ada hikmah buat diri saya agar lebih berhati-hati menempuhi kehidupan selepas ini,” katanya kepada portal Media hiburan mengenai kemelut perkahwinannya bersama suami yang akhirnya berakhir dengan penceraian pada tahun lalu

Dalam masa yang sama, ketika ditanya mengenai soal jodoh pula, buat masa ini Elly memberitahu dirinya lebih selesa hidup bersendirian selain menumpukan perhatian sepebuhnya kepada anak perempuannya, Sefhia. Malah beliau juga memaklumkan bahawa dirinya masih tidak bersedia lagi untuk membuka pintu hatinya kepada mana-mana lelaki ketika ini.

Terdahulu, Elly pernah mengeluarkan kenyataan mengaitkan seorang pelakon baru, Faye Kusairi sebagai punca penceraian beliau dan bekas suami, Azmi Hatta. Namun begitu, Faye menafikan dakwaan itu serta meminta Elly untuk tampil menarik balik tuduhan tersebut dengan memberinya tempoh selama dua bulan dan memohon maaf kepadanya. (rkty/w)


Fathia Latiff Hargai Nasihat Peminat, Azam Perbaiki Diri

Boleh tahan juga kritikan yang ditinggalkan pengikut Instagram Fathia Latiff di bahagian komen. Semuanya hanya kerana sekeping gambar pelakon berkenaan ketika menjalani penggambaran di Sepanyol baru-baru ini.

Rata-rata komen yang ditinggalkan mengkritik Fathia kerana membuka aurat di luar negara malah ada yang menyatakan bahawa mereka sudah membeli tudung keluaran Fathia atas tanda sokongan namun begini pula jadinya.

Namun masih ada peminat yang menasihati Fathia secara baik dan turut mendoakan agar pelakon ini sentiasa kuat untuk beristiqamah dalam berhijab. Lebih menarik lagi, Fathia tidak cepat melatah sebaliknya hanya meninggalkan reaksi cukup tenang – thanks for all the advice. Will try to improve InsyaAllah.

Bermula daripada teguran itu juga, rata-rata gambar yang dimuatnaik selepas itu semuanya bertudung litup. Semoga Fathia kekal tabah dan kuat untuk menghadapi dugaan mendatang. (rtky/s)


Zain Saidin Mahu Che Ta Tumpu Perhatian Kepada Bidang Perniagaan

Kejayaan Che Ta menempa dalam bidang perniagaan melalui pelbagai produk ternyata membuatkan nama pelakon terbabit kini mampu berdiri sendiri. Malah menurut suami Che Ta iaitu Zain Saidin juga mahu melihat isterinya itu fokus kepada bidang perniagaan sahaja.

“Pada tahap sekarang, saya lihat Che Ta kena fokus. Beliau tidak lagi perlu berlakon dan terkejar-kejar ke lokasi penggambaran. Sekarang pun orang sudah kenal namanya kalau beliau tidak berlakon sekali pun. Namanya sudah kukuh”

“Beluau sendiri meminati dunia perniagaan sejak dulu dan kini bidang bisnes terus sebati dengan dirinya. Ternyata, perniagaan diceburinya lebih memberikan keuntungan. Jadi sebaiknya dia fokus saja dalam bidang berkenaan,” jelas Zain kepada BH Plus.

Sementara itu, bagi Zain pula, dia tidak menolak tawaran berlakon kerana perkara tersebut adalah minatnya yang utama. Malah Zain yang mempunyai jenama kasut sendiri turut mahu meluaskan pasaran dengan rangakaian koleksi kasut wanita pula. (rtky/s)


" Saya Tak Suka Menunjuk Kebahagiaan Dengan Suami Di Media Sosial"

Bersikap tidak suka menunjuk tentang kebahagiaan rumah tangga bersama suami, Dira Abu Zahar sudah dapat meneka bahawa status hubungan perkahwinannya akan dipersoalkan oleh orang ramai berikutan mereka jarang mempamerkan kebahagiaan dilaman sosial. Bagi Dira, mereka mempunyai pendirian sendiri untuk mengekalkan hubungan itu bersifat lebih privasi.

“Saya sudah jangka akan timbul isu berpisah ini kerana saya dan suami suka buat hal masing-masing sejak berkahwin lagi dan kalau mahu lihat gambar mesra hanya pada hari perkahwinan sahaja. Suami saya tidak suka dikaitkan dengan dunia popular atau ditemuramah tentang perkahwinan kami,” katanya kepada m Star Online berhubung perkara itu.

Sebelum ini, pelakon itu dilaporkan telah bercerai dengan suaminya yang juga merupakan seorang pengarah fotografi, Helmi Yusof pada awal Ramadhan lalu. Pada masa yang sama, Dira juga dikatakan mengalami tekanan pada malam beliau diceraikan sehingga dirinya dimasukkan ke hospital untuk dirawat akibat mengalami tekanan dan kemurungan.

Bagaimanapun, Dira menafikan kontroversi berkenaan dan menganggap ianya sebagai satu salah faham sahaja. Beliau juga menjelaskan bahawa sebagai suami isteri adalah normal untuk bergaduh dan dirinya dan suami hanya bergaduh biasa sahaja. Malah, Dira juga menegaskan bahawa rumah tangganya kini sedang bahagia dan tidak mempunyai sebarang masalah. (rkty/w)


Raja Farah Masih Aktif Walaupun Sarat Mengandung 8 Bulan

Walaupun keadaannya sedang sarat mengandung dengan usia kehamilan sudah mencecah lapan bulan, Raja Farah akui dirinya masih aktif bergerak dengan melakukan pelbagai aktiviti seni terutamanya dalam bidang pengacaraan. Bukan itu sahaja, malah beliau juga kelihatan begitu cergas meskipun keadaan dirinya semakin berisi kerana berbadan dua.

“Usia kandungan saya kini sudah pun memasuki trimester ketiga. Walaupun sarat hamil, saya tidak boleh duduk diam. Saya masih tampil sebagai pengacara dalam rancangan bual bicara. Buat masa ini, saya memang sudah tidak aktif berlakon jadi, bidang pengacaraan mengubati rasa rindu kembali berlakon walaupun kadang-kadang terasa sedikit mengah”

“Saya sudah melakukan ujian imbasan, malah doktor juga memaklumkan jantina yang bakal dilahirkan. Tetapi, biar saya simpan sebagai rahsia hingga saya selamat bersalin nanti. Lagipun, kami tidak kisah apa jantina bayi nanti. Apa yang penting, bayi kami sihat sejahtera,” katanya kepada Sinar Harian Online berhubung dengan perkara berkenaan.

Meskipun tidak berdepan dengan alahan yang teruk semasa mengandung, namun Raja Farah lebih gemar bergaya ringkas sahaja tanpa meletakkan solekan berat pada wajahnya jika ingin keluar. Malah katanya lagi, suaminya juga tidak mengalami sebarang simptom mengidam yang bukan-bukan, jadi semuanya masih didalam keadaan yang terkawal. (rkty/w)


Gambar Bahagia Adi Putra Di Instagram Cetus Tanda Tanya

Selepas membatalkan majlis sambutan Aidilfitri bersama kelab peminat, kini muncul pula sekeping gambar bahagia Adi Putra dan isteri pertamanya Aida Yusof yang dimuat naik menerusi Instagram masing-masing semalam. Tindakan Adi itu terus menjadi tanda tanya apabila beliau sendiri juga pada ketika ini terus berdiam diri mengenai kontroversi pernikahannya.

Gambar yang dimuat naik semalam tidak disertakan dengan kepsyen manis, hanya sekadar meletakkan emotikon berbentuk senyuman. Pada masa yang sama, ruangan komen juga dibanjiri dengan peminat beliau yang rata-rata mendokankan kebahagiaan rumah tangga mereka walaupun masih ada juga yang berang dengan tindakan Adi menipu isteri pertamanya.

Manakala memetik laporan Utusan Online pula, difahamkan oleh sumber terdekat, pasangan suami isteri Adi dan Aida dikhabarkan kini sedang bercuti diluar negara hujung minggu ini namun lokasinya tidak dapat dipastikan. Dikhabarkan percutian itu merupakan satu usaha menenangkan serta memujuk hati isteri pertamanya itu yang baru sahaja menerima madu.

Sebelum ini, beberapa hari lalu cerita mengenai perkahwinan pelakon itu kecoh diperkatakan apabila gambar Adi berada pada majlis perkahwinan mula tersebar. Pelakon berkenaan dikatakan telah berkahwin buat kali kedua dengan seorang janda beranak satu yang juga merupakan rakan kongsi kepada Adi sejak setahun lalu tanpa pengetahuan isteri pertamanya. (rtky/w)


Amar Baharin Punyai Sebab Tak Hebah Kisah Cinta

Sebelum ini, status hubungan Amar Baharin dan juga Amyra Rosli sering kali menjadi persoalan malah mereka turut menafikan menjalin cinta. Bagaimanapun, menurut Amar, dia mempunyai sebab tersendiri untuk berbuat sedemikian.

“Saya tidak mahu menjaja cerita tentang cinta kerana takut jika hubungan itu terputus perlu diberitahu kepada media juga. Saya ambil keputusan untuk dedahkan ia selepas tarikh perkahwinan sudah ditetapkan dan pasti,” katanya kepada mStar Online.

Semalam, pasangan ini telah mengadakan sidang media bagi mengumumkan tarikh pernikahan mereka pada 11 November tahun ini dan bakal bertunang pada 22 Julai ini. Menurut Amar, perbincangan untuk lokasi untuk majlis nikah dan resepsi masih belum ditetapkan.

Tambah Amar, hubungannya bersama Amyra mula rapat apabila sama-sama terlibat dalam drama Suamiku Encik Sotong yang akhirnya membawa kepada majlis merisik. Sementar itu menurut Amyra pula, dia tidak kisah berkahwin muda selain menyatakan bahawa Amar memenuhi ciri lelaki idamannya.

“Ya, Amar memenuhi ciri-ciri lelaki idaman saya dan dia serius dalam membawa hubungan kami ini ke peringkat yang seterusnya. Tiada masalah berkahwin dalam usia muda kerana ibu dan mak cik saya juga menamatkan zaman bujang pada umur yang muda. Apa yang penting kita pandai menjaga suami dengan baik,” katanya. (rtky/s)


Amar Baharin, Amyra Rosli Bakal Nikah 11 November Ini

Setelah sekian lama berdolak dalih dengan pihak media malah pernah menafikan dakwaan bahawa mereka bercinta, akhirnya pelakon Amar Baharin dan juga Amyra Rosli memberitahu bahawa mereka akan mendirikan rumahtangga pada 11 November ini.

Berita gembira buat peminat Amar dan juga Amyra ini telah diumumkan melalui Hlive dan akan mengadakan majlis pertunangan pada 22 Julai ini. Menurut Amyra, majlis merisik telah pun dilakukan pada tahun lepas (2015) ketika raya haji.

“Kami akan bersanding pada sehari selepas nikah iaitu 12 November 2016 (sebelah Amyra) dan 19 November di sebelah Amar,” kata Amar selain menjelaskan bahawa lokasi pernikahan dan resepsi masih lagi dalam perbincangan.

Tambah Amar lagi, tarikh pernikahan tersebut juga adalah tarikh yang sama dengan hari lahir bapa Amyra. Semoga segala persiapan pasangan ini menjelang hari bahagia berjalan lancar dan dipermudahkan segala urusan. (rtky/s)


"Kali Pertama Melihat Kaabah Di Depan Mata, Saya Menangis"

Mengambil masa hanya dalam seminggu untuk membuat persiapan berangkat ke Mekah tempoh hari lalu, Zizan Razak tidak menyangka dirinya berberpeluang menjejakkan kaki buat kali pertamanya ke tanah suci Mekah serta merasai pengalaman berpuasa dan beraya di sana pada 10 malam terakhir Ramadan lalu sehingga satu Syawal untuk menunaikan ibadah umrah.

“Saya rasa bertuah kerana dapat menunaikan umrah pada 10 malam terakhir Ramadan sehingga satu Syawal. Saya dibawa oleh Adi Putra dan kali pertama melihat Kaabah di depan mata, saya menangis. Merasai sendiri pengalaman melihat Kaabah dengan mendengar cerita orang lain amat berbeza. Sebenarnya pelbagai perkara berlegar di ingatan”

“Saya teringatkan susah senang kehidupan dilalui sejak kecil sehingga dewasa. Dalam waktu itu, tiba-tiba wujud perasaan rindukan keluarga terutama terhadap ibu bapa. Secara tidak langsung membuatkan saya rasa begitu kerdil dan ingin lebih berjasa kepada keluarga, negeri, negara dan agama,” katanya kepada Kosmo Online berhubung perkara itu.

Selain itu, akui Zizan lagi selepas menunaikan ibadah umrah baru-baru ini, beliau dapat rasakan perubahan positif berlaku pada dirinya, dimana dirinya berasa lebih tenang dan bersemangat untuk bekerja untuk serta lebih menyayangi orang ramai di sekelilingnya dan menghargai peluang yang datang tidak kiralah didalam kerjaya mahupun kehidupan peribadi.

Namun dengan berkongsi pengalaman beliau menunaikan ibadah umrah kepada umum, Zizan menjelaskan bahawa dirinya bukan cuba mahu bermegah tetapi sebaliknya hanya bercerita. Tambahnya, niatnya hanya ingin melihat lebih ramai umat Islam tergerak hati untuk menjejakkan kaki ke Mekah serta merasai sendiri nikmat yang sama seperti beliau rasai. (rkty/w)


Rita Rudaini Tidak Tolak Jodoh Jika Sesuai

Jarang sekali Rita Rudaini berkongsikan kisah tentang lelaki di hatinya namun memetik laporan mStar Online, pelakon itu menjelaskan bahawa dia pernah rapat dengan seorang lelaki. Bagaimanapun, mereka tidak sempat bertemu.

“Hubungan kami hanya di alam maya sahaja tapi saya akui dia lelaki paling memahami dan selesa untuk berkongsi perasaan. Dia meninggal dunia pada April lalu, kami belum pun sempat bertemu kerana dia tinggal di luar negara,” kata Rita selain menjelaskan bahawa lelaki tersebut menghidap penyakit kronik.

Bagaimanapun hubungan di antara mereka hanyalah sekadar teman rapat walaupun lelaki tersebut menjadi tempat untuk Rita meluahkan perasaan. Malah tambah Rita, dia tidak menolak jika diberikan jodoh yang sesuai suatu hari nanti.

“Dia baik dan kami sering berhubung, malah dia ada meluahkan perasaannya yang sukakan saya. Tetapi saya sejak awal beritahu bahawa saya tidak mahu berkahwin”

“Buat masa ini saya memang tidak mahu kahwin tapi jika suatu hari nanti Allah beri orang yang baik saya terima. Cuma sekarang ini saya rasa tiada lelaki yang berani dekat dengan saya kerana mungkin mereka takut saya heret mereka ke mahkamah,” katanya. (rtky/s)


Gambar Sekitar Resepsi Perkahwinan Azwan Kombos, Ezzaty Abdullah

Selepas selamat melangsungkan majlis pernikahan serta persandingan baru-baru ini di Pahang, semalam telah menyaksikan sebuah lagi majlis resepsi perkahwinan bagi pasangan selebriti Azwan Kombos dan Ezzaty Abdullah. Majlis perkahwinan yang cukup indah itu telah diadakan dengan meriahnya di Dewan Melor, Bandar Baru Bangi.

Majlis yang bertemakan ala taman itu bertambah berseri dengan kehadiran pengantin yang sedondon memakai busana berwarna biru berserta merah jambu. Manakala bagi hiasan pelamin yang keseluruhannya berwarna putih kelihatan begitu serasi sekali dengan tema yang dipilih oleh pasangan pengantin bagi melengkapkan lagi majlis resepsi itu.

Tidak dilupakan juga, keluarga bagi kedua-dua belah pasangan pengantin, kenalan rapat serta saudara mara yang turut hadir pada majlis yang penuh bermakna itu telah memeriahkan lagi majlis yang berlangsung, pada masa yang sama tatamu yang hadir sekaligus dapat bersama-sama menikmat serta berkongsi detik indah pasangan pengantin.

Tahniah sekali lagi diucapkan kepada pasangan, Azwan Kombos dan Ezzaty Abdullah dan semoga ikatan perkahwinan ini akan berkekalan buat selamanya. Dengan ini, kami kongsikan beberapa keping gambar sepanjang majlis resepsi perkahwinan mereka. Enjoice! (rkty/w)


Bekas Suami Ditinggalkan Demi Adi Putra?

Bagaikan tidak berkesudahan, laporan terbaru daripada portal Astro Gempak turut berkongsikan screenshot yang didakwa merupakan bekas lelaki kepada wanita yang khabarnya sudah pun bernikah dengan Adi Putra.

Melalui turutan penceritaan lelaki tersebut di laman Facebook, bekas isterinya dikatakan jatuh hati kepada Adi Putra dan dalam masa yang sama turut menasihati wanita tersebut demi rumahtangga mereka lebih lebih lagi mereka mempunyai cahaya mata yang masih kecil.

Sehingga kini, Adi Putra gagal untuk dihubungi malah turut membatalkan sambutan hari raya bersama peminatnya. Walaupun belum mendengar penjelasan daripada Adi sendiri, ada peminat yang meluahkan rasa terkilan di atas perkara yang berlaku dan mendoakan agar isteri pertama Adi bersabar.

Apa pun, sebagai seorang yang bertanggungjawab, pelakon ini pastinya akan hadir menjelaskan kepada media dan juga peminat mengenai isu ini. Sama-sama kita nantikan penerangan daripada pihak Adi Putra apabila dia sudah bersedia nanti. (rtky/s)


Gambar Nikah Tersebar, Adi Putra Batal Sambut Raya Bersama Peminat

Selepas tersebarnya gambar pernikahan diantara Adi Putra dan isteri kedua beliau di laman sosial baru-baru ini, kini beliau bertindak membatalkan majlis sambutan Aidilfitri bersama kelab peminatnya pada saat-saat akhir. Majlis yang sepatutnya dijadualkan berlangsung pada hari Ahad ini, adalah dipercayai dibatalkan kerana rahsia berita perkahwinannya yang terbongkar.

Menerusi akaun Instagram beliau, Adi tidak menyatakan sebarang alasan konkrit bagi pembatalan majlis sambutan Aidilfitri itu dan hanya memohon maaf diatas perkara itu. Majlis yang sepatutnya diadakan di Casa Gombak, Ampang itu dipercayai diadakan bagi menyambut ulangtahun kelima penubuhan kelab peminatnya yang dikenali sebagai hotlovers sekaligus menyambut Aidilfitri.

Selepas posting pengumuman pembatalan majlis itu dimuat naik, rata-rata peminat Adi meluahkan rasa kecewa dan terkilannya mereka dengan sikap selebriti kesayangan mereka yang merahsiakan status pernikahan itu dengan menikahi wanita lain tanpa pengetahuan isterinya. Ada juga yang mendoakan kesejahteraan isteri pertamanya, Aida Yusof supaya terus tabah.

Sebelum ini, gambar Adi sedang mengucup dahi seorang wanita yang dipercayai seorang janda anak satu, berusia 33 tahun yang juga merupakan pegawai beruniform sebuah agensi kerajaan telah tersebar di media sosial. Akhbar turut melaporkan bahawa wanita berkenaan adalah dipercayai merupakan rakan kongsi perniagaan bersama Adi yang dikenali sejak setahun lalu.

Malah terdahulu, rumah tangga Adi dengan Aida pernah berhadapan dengan masalah apabila Adi memfailkan perceraian di Mahkamah Rendah Syariah Kuala Lumpur terhadap Aida pada 11 Mei 2012 dan membatalkan hasrat itu kemudiannya. Hasil perkahwinan mereka sejak 2006, tidak mendapat cahaya mata namun mereka mempunyai seorang anak angkat perempuan. (rkty/w)


"Kenapa Perlu Halang, Saya Selamat Je Bersalin Dalam Air"

Berikutan kenyataan Kementerian Kesihatan Malaysia (KKM) yang menetapkan beberapa garis panduan untuk ibu yang ingin menggunakan kaedah bersalin dalam air, Diana Danielle berpendapat tiada sebab keadah itu harus dihalang untuk digunakan didalam negara ini. Malah beliau sendiri menggunakan kaedah itu sebanyak dua kali dan melaluinya dengan selamat.

“Selepas dua kali saya melahirkan anak melalui kaedah ini, saya sendiri merasakan tidak ada sebarang masalah untuk terus mengamalkan kaedah ini bagi kelahiran anak-anak kami yang seterusnya pada masa depan. Saya lebih selesa dengan kaedah bersalin dalam air dan tidak ada sebab untuk kaedah ini dihalang untuk dilaksanakan dalam negara kita”

“Saya dijaga rapi seorang doktor berpengalaman. Malah saya percaya doktor juga akan memastikan seseorang ibu itu mampu melalui kaedah ini sebelum membenarkan prosedur ini dijalankan. Ia suatu kaedah yang selamat kerana saya dan anak-anak sehingga hari ini tidak berdepan dengan sebarang masalah,” katanya kepada Projek MMO berhubung perkara itu.

Terdahulu, Ketua pengarah kesihatan menetapkan pihak hospital yang mahu menawarkan perkhidmatan bersalin dalam air perlu memenuhi beberapa garis panduan yang ditetapkan pakar. Sekiranya pihak berkuasa berpuas hati dengan garis panduan yang disediakan, maka pihak hospital boleh menawarkan perkhidmatan ini kepada orang ramai.

Tambahnya lagi, antara kriteria yang dicadangkan adalah perkhidmatan ini hanya ditawarkan kepada ibu yang tidak mempunyai sebarang komplikasi semasa bersalin. Selain itu, pihak hospital juga perlu berupaya menghadapi situasi kecemasan yang mungkin berpeluang berlaku terhadap ibu ataupun bayi semasa proses bersalin dijalankan. (rkyt/w)


Isu Nikah Lagi, Adi Putra Gagal Dihubungi

Memetik laporan daripada portal Astro Gempak, gambar pernikahan dan juga wajah isteri kedua Adi Putra telah disebarkan malah portal tersebut turut menerima gambar lelaki seiras Adi sedang mengucup dahi seorang wanita.

Melalui maklumat daripada sumber portal tersebut, individu tersebut mendakwa bahawa isteri kedua Adi merupakan seorang pegawai di sebuah jabatan kerajaan dan majlis pernikahan pasangan itu dikatakan berlangsung di kediaman pihak pengantin perempuan dengan disaksikan keluarga dan sahabat karib.

Wanita berusia 33 tahun itu juga dikatakan rakan kongsi perniagaan Adi sejak setahun lalu dan Adi merupakan suaminya yang ketiga. Sementara itu, Harian Metro juga pernah melaporkan dakwaan bahawa Adi sudah berkahwin kali kedua dengan seorang janda anak satu baru-baru ini.

Isteri Adi, Aida Yusof bagaimanapun enggan mengulas serta memberikan sebarang komen tentang perkara itu dan menyerahkannya kepada Adi untuk menyelesaikan masalah mereka. Namun Adi pula gagal dihubungi kerana telefon bimbitnya tidak dijawab.

Tambah protal itu lagi, Adi pernah memfailkan fail penceraian terhadap Aida pada 11 Mei 2012 tetapi menarik balik permohonan tersebut pada 21 Mei tahun yang sama. (rtky/s)


Siti Saleha Kini Sudah Bersedia Untuk Hubungan Lebih Serius?

Jika sebelum ini, Siti Saleha pernah mengeluarkan kenyataan bahawa dia mengelak untuk bercerita mengenai hal peribadi. Namun melalui muatnaik beberapa gambar di Instagram bersama insan terisitimewa baru-baru ini, ia bagaikan memberi pembayang bahawa pelakon ini sudah bersedia berkongsi kisah cinta.

Jelas perkara tersebut turut menimbulkan tanda tanya kepada peminat malah ada juga yang turut meluahkan rasa cemburu di ruangan komen. Sebab apa cemburu, kami tidak tahu. Sementara itu, pelakon ini belum mengeluarkan sebarang kenyataan sama ada lelaki tersebut hanya kawan rapat atau teman lelaki.

Apa pun, jika benar Siti Saleha sudah bersedia untuk melangkah ke arah fasa yang lebih serius, pastinya peminat sentiasa mendoakan yang terbaik buat pasangan ini. (rkty/s)


Azwan Kombos, Ezzaty Abdullah Selamat Bergelar Suami Isteri

Tahniah kami ucapkan kepada Azwan Kombos dan juga Ezzaty Abdullah kerana telah selamat diijabkabulkan dengan sekali lafaz dalam satu majlis pernikahan yang diadakan di kediaman pengantin perempuan yang terletak di Bentong, Pahang pada pukul 11.30 pagi ini.

Pasangan tersebut dinikahkan oleh bapa pengantin perempuan iaitu Abdullah Mat Isa dan disaksikan oleh Jurunikah Daerah Bentong, Mohd Rasmawi Harun. Dalam majlis tersebut, Azwan telah menyerahkan mas kahwin berjumlah RM22.50 manakala wang hantaran dirahsiakan jumlahnya.

Selain itu, majlis turut dimeriahkan lagi dengan kehadiran keluarga kedua-dua pihak dan rakan terdekat pasangan. Pengantin perempuan turut menerima lima dulang hantaran dan dibalas dengan tujuh dulang kepada pihak lelaki.

Sementara itu, majlis resepsi sebelah lelaki pula akan berlangsung sehari kemudian iaitu 17 Julai 2016, di Dewan Melor, Bandar Baru Bangi. (rtky/s)


Gambar Di Sekitar Majlis Berinai Azwan Kombos, Ezzaty Abdullah

Bakal melangsungkan majlis pernikahan pada hari ini, semalam telah berlangsungnya sebuah majlis berinai yang cukup sederhana tetapi meriah buat pasangan Ezzaty Abdullah dan Azwan Kombos yang telah diadakan di kediaman keluarga Ezzaty di Pahang. Manakala majlis merisik pula telah pun diadakan di kediaman keluarganya pada Mac lalu.

Dalam majlis yang diadakan semalam, Ezzaty kelihatan begitu berseri mengenakan busana sari bertemakan hindustan, yang turut digayakan dengan pelbagai aksesori. Manakala sehari sebelum majlis berinai pula, sebuah majlis marhaban turut diadakan dengan kehadiran kumpulan nasyid dan pengantin perempuan yang lengkap memakai persalinan kurung.

Dimaklumkan hari ini bertempat di kediaman keluarga pengantin perempuan akan diadakan majlis pernikahan pada sebelah pagi, diikuti dengan majlis persandingan bagi pasangan pengantin sama cantik sama padan itu. Manakala sebuah lagi majlis resepsi akan diadakan pada keesokan hari bertempat di Kuala Lumpur buat semua peminat selebriti ini.

Tahniah sekali lagi kami ucapkan buat pasangan bahagia Azwan Kombos dan Ezzaty Abdullah, semoga segala perancangan majlis yang seterusnya akan berjalan dengan lancar serta dipermudahkan olehNya. Apa pun, kami kongsikan bersama anda beberapa keping gambar majlis berinai mereka yang berlangsung semalam. Enjoice! (rkty/w)


Saharul Ridzwan Bakal Nikah Qaabila Deena Pada 16 September Depan

Ramai yang berteka-teki mengenai identiti gadis yang bakal dinikahi Saharul Ridzwan apabila beliau bertindak merahsiakannya dan hanya mendedahkan bakal berkahwin selepas Aidilfitri ini. Namun menurut sumber yang dilaporkan, wanita itu adalah Qaabila Deena Emir Mohamed Akif Emir, 28, merupakan pemilik butik Wrap yang menjual pakaian muslimah.

“Apa yang dapat saya sahkan, Saharul akan berkahwin pada pertengahan September depan dengan wanita bernama Qaabila yang pernah digosipkan dengan dia sebelum ini. Kad jemputan untuk tetamu ke majlis pernikahan pasangan itu akan diedarkan pada bulan depan,” kata sumber berkenaan kepada portal m Star Online berhubung perkara itu.

Manakala bagi majlis perkahwinan pula, menurut sumber terbabit pasangan itu bakal disatukan didalam sebuah majlis yang bakal diadakan di Dewan Seri Siantan, Presint 3, Putrajaya pada 16 September depan. Dikhabarkan juga, majlis pernikahan itu juga akan diadakan pada hari Jumaat disamping mengambil barakah pada hari yang mulia itu.

Untuk pengetahuan, Qaabila sebenarnya wanita yang sama yang pernah dikaitkan dengan Saharul sebelum ini, dimana Saharul pernah memuat naik gambarnya bersama wanita itu di laman Instagram namun akhirnya terpaksa dipadamkan atas sebab-sebab tertentu. Malah beliau juga memohon maaf kepada keluarga wanita berkenaan yang turut terkesan.

Sementara itu, Saharul yang dihuungi oleh m Star Online tidak memberikan sebarang respon mengenai perkembangan hari bahagia beliau yang bakal tiba tidak lama lagi. Walau apapun, jika benar segala info yang diberikan sumber berkenaan, semoga segala perancangan majlis yang bakal diadakan akan berjalan lancar dan dipermudahkan olehNya. (rkty/w)


Sufi AF: Saya Masih Tahu Batasan Agama

Jika sebelum ini nama Sufi AF terpalit dengan kontroversi berkaitan bekas pengurusnya, kini penyanyi ini sekali lagi dilanda isu yang kurang enak untuk didengar kerana dikatakan bersekedudukan dengan teman wanitanya. Namun Sufi menyifatkan perkara tersebut sebagai fitnah semata-mata.

“Ini semua fitnah. Tak mungkin kami tinggal bersama. Namun, saya tidak menafikan dia pernah menumpang di rumah saya selama beberapa hari. Waktu itu kami bukan berdua-duaan, tetapi turut disertai beberapa pekerja saya yang juga saudaranya”

“Saya tidak melakukan perkara itu. Sebagai seorang Islam, saya masih tahu batasan agama. Memang kami sudah mengenali antara satu sama lain sejak di Singapura lagi. Saya sendiri tidak faham kenapa ada pihak yang ingin membangkitkan isu ini”

“Kami bekerja di restoran yang sama, jadi kadang-kadang kalau pulang dari restoran lewat malam, tidak mungkin saya akan membiarkannya pulang bersendirian,” jelasnya.

Tambahnya kepada Harian Metro, antara faktor yang mungkin menyebabkan perkara berkenaan timbul adalah kerana mereka sudah lama berkenalan selain turut rapat sekaligus menimbulkan salah anggap sesetengah pihak. (rtky/s)


"Doakan Saya Dapat Kembali Berkhidmat kepada Masyarakat"

Nama Mazidul Akmal Sidik bukanlah nama asing didalam dunia pengacaraan, selepas hampir dua tahun terlantar sakit akibat diserang strok, beliau dijemput ke sebuah rancangan bual bicara untuk menceritakan keadaan kesihatannya. Dalam rancangan itu, Mazidul kelihatan semakin baik dan kerap tersenyum di sepanjang perbualan.

“Kini saya banyak berlajar untuk berjalan semula, selain itu saya juga sedang mengembalikan ingatan. Alhamdulillah, saya semakin baik. Kalau diberikan wang, saya tidak perlukan itu semua. Saya hanya perlukan doa daripada anda semua, untuk saya boleh kembali memberikan khidmat kepada masyarakat,” katanya kepada Sinar Harian Online.

Sementara itu, dalam masa yang sama Mazidul turut meminta orang ramai mendoakan kesejahteraan kesihatannya supaya cepat sembuh agar beliau mampu kembali aktif didalam bidang penyiaran seperti sediakala. Dalam rancangan itu juga, Mazidul turut ditemukan dengan rakan pengacaraannya, Zakiah Anas dan Hazlin Hussain.

Sebelum ini, Mazidul telah dilaporkan dalam keadaan tenat akibat serangan strok dan berada dalam keadaan koma sementara. Walaupun pihak keluarganya enggan memberikan keterangan lanjut mengenai keadaan beliau ketika itu, namun Mazidul dikatakan semakin pulih walaupun masih dirawat di Pusat Perubatan Pantai, Bangsar pada ketika itu. (rkty/w)


Noor Khiriah Tinggalkan Dunia Seni Dalam Kecewa, Percaya Rezeki Tuhan

Tidak tahan dan juga rasa kecewa akhirnya membuatkan pelakon berbakat Noorkhairiah menarik diri daripada dunia seni malah dia juga menyifatkan dirinya sering dilayan seperti sampah oleh syarikat produksi sepanjang 20 tahun berada dalam bidang seni.

“Bukan satu perkara yang mudah sebenarnya untuk saya melepaskan benda yang saya suka buat hampir 20 tahun, tetapi saya sudah tidak larat. Kesabaran setiap manusia itu ada hadnya dan selepas berfikir panjang saya nekad selain yakin rezeki saya dalam bidang lakonan setakat ini sahaja”

“Keputusan ini juga petunjuk daripada Allah dan Insya-Allah akan ada rezeki lain untuk saya. Saya sedar diri saya sudah ‘suam-suam kuku’ dan sekarang produksi dan stesen televisyen lebih mementingkan populariti untuk menghiasi drama terbitan mereka”

“Tetapi jangan salah faham, saya tiada masalah dengan pilihan mereka cuma sebagai orang lama saya sedih kerana sering dianggap macam sampah,” jelasnya kepada mStar Online.

Tambahnya, perkara tersebut bukanlah berlaku kali pertama malah dia sendiri sudah banyak bertolak ansur dan bersabar sepanjang 20 tahun penglibatannya dalam industri seni. (rtky/s)


Uqasha Senrose Berdiam Diri Soal Gosip Cinta Dengan Kerabat

Seringkali memuat naik gambar mesra bersama, Uqasha Senrose memilih untuk berdiam diri dan enggan mengulas lanjut mengenai gosip cinta yang mengaitkan dirinya dengan seorang jejak dari kerabat Pahang yang dikenali sebagai Tengku Bakar. Selain itu, beliau pada masa yang sama turut meminta orang ramai memahami keadaannya yang cuba berdiam diri.

“Lebih elok sekiranya saya tidak mengulas apa-apa mengenai hal itu. Saya berharap semua pihak dapat memahami situasi saya,” katanya kepada Berita Harian Online mengenai desas-desus hubungan cinta diantara beliau dan jejaka kerabat Pahang.

Sebelum ini, Uqasha dan Tengku Bakar yang juga merupakan seorang ahli perniagaan sering dilihat bersama ketika diluar, malah mereka juga selalu memuat naik gambar mereka berdua menerusi akaun Instagram masing-masing. Selain itu, dikhabarkan Tengku Bakar juga antara individu penting yang merancang dan merealisasikan majlis sambutan harijadi Uqasha.

Apapun, jika benar Uqasha dan Tengku Bakar mempunyai hubungan istimewa, rasanya tidak salah untuk berkongsikan berita itu dengan peminat. Pasti mereka teruja ingin mengetahui percintaan mereka berdua yang kelihatan memang sama cantik sama padan. (rkty/w)


“Itu Bukan Akaun Facebook Saya, Saya Tak Kata Proton Kereta Orang Miskin"

Berikutan status merendah-rendahkan jenama kereta buatan Malaysia, Proton di laman sosial Facebook miliknya menjadi viral, Mark Adam tampil menafikan perkara berkenaan dan mendakwa ada pihak tidak bertanggungjawab menggunakan namanya untuk memuat naik status. Malah katanya, beliau pernah dimarahi orang ramai suatu ketika dulu kerana percayakan status palsu itu.

“Itu bukan Facebook saya dan saya tak pernah buat kenyataan tentang memburuk-burukkan kereta Proton di Facebook. Saya sedar kewujudan akaun ini sejak beberapa bulan lalu dan saya rasa individu itu semakin melampau sehingga membuatkan orang ramai percaya. Saya sudah periksa Facebook itu, ternyata bahasa yang digunakan tidak seperti percakapan saya”

“Pengikut laman Facebook palsu itu lebih banyak daripada Facebook saya sendiri dan saya bimbang akan berlaku perkara yang lebih teruk lagi selepas ini. Selain itu semalam juga ada wakil daripada pihak Proton yang menghubungi saya dan bertanya sama ada saya ada membuat kenyataan seperti itu,” katanya kepada m Star Online berhubung perkara berkenaan.

Berang dengan tindakan tidak bertanggungjawab oleh individu berkenaan yang telah mengaitkan dirinya dengan status yang menimbulkan kemarahan orang ramai sebelum ini, Mark telah memberi amaran menerusi mesej berbentuk peribadi kepada akaun palsu tersebut. Namun sehingga kini individu terbabit masih berdiam diri dan tidak membalas mesej tersebut.

Sebelum ini, terdapat sebuah akaun laman sosial, Facebook menggunakan nama Mark Adam telah menaikkan kemarahan orang ramai apabila status itu merendahkan kualiti kereta buatan Malaysia, Proton. Disamping itu, akaun palsu itu juga ada menulis bahawa kereta jenama Proton ini hanya diguna pakai oleh golongan yang tidak berkemampuan sahaja. (rkty/w)


Dikritik Peminat, Sharifah Sakinah Padam Gambar Bikini

Gara-gara bergambar dengan menampakkan pakaian dalam ketika sedang bercuti, pelakon Sharifah Sakinah baru-baru ini telah dikecam oleh pengkritik di laman Instagram malah dalam masa yang sama turut mendapat teguran.

Bagaimanapun, gambar tersebut telah pun dipadam kerana telah mengundang pelbagai reaksi negatif. Sementara itu, Sharifah Sakinah sebelum itu tidak mudah melatah selain tidak melayan komen yang ditinggalkan di Instagramnya itu. Malah, himpunan doa peminat juga membanjiri komen tersebut agar pelakon ini berubah satu hari nanti.

Bagaimanapun ada di antara peminat yang bergaduh selain menyifatkan Sakinah jujur dengan diri sendiri dan tidak hipokrit seperti segelintir selebriti lain. Apa pun, semoga Sharifah Sakinah selamat di bumi orang. Ramai yang tegur mungkin kerana rasa sayang. (rtky/s)


Anak P Ramlee, Sazali Sedih Dilemparkan Penghinaan Oleh David Teo

Ahli keluarga mana yang tidak terkilan apabila insan yang telah pergi dikaitkan dengan perkara yang sebaliknya. Bagi anak Allahyarham P. Ramlee iaitu Sazali, perkara tersebut ternyata membuatkan dirinya sedih walaupun telah memaafkan David Teo di atas kenyataannya yang menimbulkan kontroversi.

“Selama saya lahir hingga ayah meninggal (dunia) ketika usia saya 15 tahun, belum pernah kami miskin atau tidak makan. Kakak angkat saya, Dian, ada memaklumkan kepada saya David (Teo) menghubunginya bagi meminta maaf”

“Bagi saya, anak arwah yang masih hidup tentu tiada masalah memberi kemaafan, tetapi bagaimana dengan bapa saya? Rasanya lebih bagus kalau dia sendiri ke kubur P. Ramlee. Buat pengetahuan semua, sepanjang saya tinggal dengan bapa, kami anak-beranak diberi kehidupan yang sangat sempurna”

“Cukup makan pakai, malah bapa saya juga sentiasa menghulur bantuan kepada orang lain yang meminta pertolongan daripadanya tanpa mengharapkan sebarang balasan,” katanya dipetik daripada BH Online.

Sebelum ini, kenyataan David Teo terhadap P. Ramlee yang dikatakannya sebagai hidup merempat pada penghujung usia mendapat pelbagai kritikan daripada penggiat seni dan juga warga laman sosial. (rtky/s)


Bekas Abang Ipar Beri Kenyataan, Awie Beri Rezeki Dari Sumber Tak Elok

Dalam satu kenyataan yang dipetik daripada Kosmo! Online, bekas abang ipar kepada penyanyi rock kumpulan Wings, Awie memberitahu Mahkamah Tinggi Syariah bahawa penyanyi itu ada mengusahakan perniagaan kelab malam di Ipoh, Perak.

Menurut bekas abang iparnya iaitu Othman Misbun yang juga merupakan pengarah sebuah syarikat penerbitan drama dan filem berkata, dia pernah pergi ke kelab malam tersebut yang dinamakan Malai Rock Station Bistro itu kira-kira 4 tahun lalu.

“Saya pernah pergi ke kelab malam itu sebanyak dua kali, sekali saya memasuki kelab malam itu manakala sekali lagi saya hanya melalui kelab tersebut”

“Pada pandangan saya, bisnes yang dilakukannya (Awie) saya anggap tidak elok kerana kelab itu menyediakan arak yang haram di sisi agama apabila antara sumber itu diberi kepada anak-anaknya,” katanya di hadapan Hakim Syarie Ibrahim Deris berhubung kes hadanah (penjagaan anak) kekal di sini semalam. (rtky/s)


Dira Nafi Rumahtangga Bermasalah, Hanya Gaduh Biasa

Berikutan gosip yang mendakwa pelakon dan juga pengarah, Dira Abu Zahar telah pun bercerai dengan suaminya, selebriti tersebut melalui BH Online menafikan terjadinya perpisahan di antara mereka.

“Tiada apa mengenai isu rumah tangga saya yang perlu dikecohkan kerana ia adalah perselisihan faham biasa saja,” katanya. Sebelum ini, Dira mengambil keputusan untuk berdiam diri sebelum menjelaskan keadaan sebenar.

Dira juga didakwa telah mengalami tekanan teruk hingga terpaksa dikejarkan ke hospital disebabkan kemurungan yang dialaminya. Dira dan suami telah pun mendirikan rumah tangga pada November 2011 dan belum dikurniakan cahaya mata.

Apa pun yang berlaku, semoga Dira tabah menghadapi dugaan yang melanda. Di setiap masalah yang berlaku pasti ada penyelesaian yang terbaik buat kedua-dua pihak. (rtky/s)


Kazar Mohon Masyarakat Jangan Terus Hentam, Beri Peluang Untuk Berubah

Gara-gara video gelek maut anaknya, pelakon yang sentiasa memuatnaik gambar lucu di Instagram, Kazar Saisi dicemuh warga laman sosial. Namun sebagai seorang bapa, Kazar mengakui bahawa dia sendiri sudah penat menasihati anaknya itu.

“Dah penat nasihat tapi biasalah jika tidak kena, dia tidak mahu dengar (nasihat). Sekarang dia sendiri sudah belajar dan menerima kesan atas tindakannya itu. Tapi saya anggap itu perkara biasa bagi seseorang yang sedang melalui zaman remajanya, saya tidak marah dia kerana kalau saya marah dia akan lebih tertekan dan lari rumah pula nanti”

“Apa yang dilakukan itu bukanlah terlalu teruk sehingga memalukan keluarga, perangai nakal remaja saya dahulu lebih teruk dari itu cuma zaman kami tiada media sosial sahaja,” jelasnya kepada mStar Online.

Justeru itu, Kazar memohon agar masyarakat tidak terus menghukum perbuatan anaknya itu dan memberi peluang kepadanya untuk menjadi manusia lebih baik. Apa pun, Kazar dan keluarga perlu tabah menghadapi perkara sebegini. Sekurangnya perkara sebegini tidak akan berulang lagi pada masa hadapan. (rtky/s)


Ashraf Muslim Jaga Batasan Agama, Enggan Selfie Berduaan Dengan Bukan Mahram

Tidak ada niat lain bagi pelakon Ashraf Muslim selain mahu menjaga batas pergaulan dengan wanita dan sehingga kini menyatakan bahawa dia tetap dengan pendirian untuk tidak bergambar dengan wanita yang bukan mahram.

“Apabila menolak, pasti saya akan dilabel sombong. Namun saya memohon maaf kepada sesiapa yang terasa tetapi saya mengharapkan peminat memahami permintaan saya,” katanya kepada BH Plus dan menyatakan bahawa tindakannya itu adalah semata-mata untuk mencari keredhaan Allah.

Selain itu, Ashraf juga berkongsi cerita bagaimana insiden seorang wanita berusia yang boleh dipanggil ibu mahu berselfie dengannya ketika mengerjakan ibadah umrah.

“Tanpa segan silu, dia mahu bergambar selfie dengan saya. Saya terkejut dan darah saya naik tiba-tiba. Marah pun ada. Namun begitu, saya menolaknya dengan cara baik,” jelasnya yang sempat menasihati wanita berkenaan.

Justeru itu, untuk bergambar bersama Ashraf, dia mengesyorkan agar ahli keluarganya dan ahli keluarga peminatnya itu turut serta kerana Ashraf menegaskan dia tidak akan mengambil gambar berduaan dengan wanita yang bukan mahram. (rtky/s)


Juliana Evans Belum Sedia Kahwin Sebelum Umur 30

Sikap terbuka apabila bercakap mengenai soal hubungan percintaannya dengan seorang jejaka kerabat diraja membuatkan Juliana Evans senang membuka mulut mengenai hubungan itu kepada umum. Namun akuinya, walaupun beliau tidak kisah bercerita mengenainya, dirinya masih belum bersedia untuk mendirikan rumah tangga pada ketika ini.

“Buat waktu ini, saya masih selesa menikmati kehidupan solo sebegini terlebih dahulu. Saya belum lagi bersedia untuk ke arah perkahwinan. Malah saya juga tidak tertekan melihat seorang demi seorang rakan artis yang lain telah berkahwin. Tetapi bagaimanapun InsyaAllah, setiap perkara yang baik pasti akan dipermudahkan olehNya di kemudian hari.

“Masih banyak perkara yang ingin saya lakukan sebelum diri terikat dengan sesiapa. Saya sendiri tidak perlu terkejar-kejar dalam soal itu. Mama juga tidak memaksa saya segera mendirikan rumah tangga. Namun jika diizinkan Tuhan, saya ingin mempunyai keluarga sendiri sebelum usia 30 tahun,” katanya kepada Berita Harian Plus berhubung perkara itu.

Bercakap mengenai sikap keterbukaannya tentang hubungan istimewa itu, Jue berkata bahawa tindakannya itu dilakukan kerana tidak mahu mengundang pelbagai spekulasi daripada orang ramai. Baginya, peminat sering memikirkan pelbagai perkara negatif sepertimana dulu beliau pernah dikaitkan mempunyai hubungan cinta dengan Zizan Razak.

Terdahulu, Jue pernah memuat naik sekeping gambar mesra bersama seorang jejaka yang masing sedondon memakai baju berwarna sama pada satu majlis. Gambar yang tidak mempunyai sebarang kepsyen itu terus menjadi tanda tanya daripada peminat. Tidak lama selepas itu, beliau mengakui hubungan itu sudah terjalin hampir mencecah setahun. (rkty/w)


Dira Abu Zahar Dan Suami Telah Bercerai?

Walaupun namanya kini sudah lama menyepi didalam industri hiburan, Dira Abu Zahar jarang dilihat terpalit dengan kontroversi apa lagi mengenai kehidupan peribadinya. Namun baru-baru ini, beliau dan suami, Helmi Yusof dikatakan bercerai pada awal Ramadhan lalu, Dira juga dikatakan mengalami tekanan sehingga dimasukkan ke hospital.

Memetik ruangan Miss K di Astro Gempak, menurut pihak yang aktif dengan aktiviti menunggang motorsikal berkuasa tinggi sama seperti Dira, beliau dikatakan mengalami kemurungan yang teruk pada malam beliau diceraikan. Berikutan itu, Dira telah dikejarkan ke hospital dan ditahan selama seminggu disebabkan kemurungan yang dialaminya.

“Perselisihan faham diantara Dira dan suaminya dikatakan berpunca daripada penajaan filem Bikers Kental sehingga timbul beberapa isu dan akhirnya berlaku perbalahan besar sehingga runtuhnya rumah tangga yang dibina selepas 5 tahun dan dikatakan bercerai pada akhirnya,” katanya didalam ruangan Miss K di portal Asto Gempak.

Bagaimanapun, selepas kontroversi penceraian melanda Dira dan suami itu, mereka dikatakan masih tidak menghubungi antara satu sama lain. Setakat ini juga, Dira sendiri juga masih belum mengeluarkan sebarang kenyataan secara terbuka mengenai gosip rumah tangga beliau yang sedang bertebaran di media sosial ini kepada pihak media. (rkty/w)


Sekitar Percutian Che Ta Sekeluarga Di Barcelona, Sepanyol

Seronok kami melihatkan Che Ta sekeluarga meluangkan masa bersama ketika bercuti di Barcelona, Sepanyol ketika ini. Seringkali bercuti di Eropah, kali ini percutian mereka baru sahaja bermula setelah selesai menyambut Aidilfitri di tanah air.

Selain Che Ta, Zain Saidin dan juga si comel Aaisya Dhia Rana, percutian mereka kali ini juga turut ditemani oleh pereka fesyen Man Kajang. Malah melalui perkongsian gambar di Instagramnya, tempat-tempat yang dilawati mereka semuanya cantik cantik belaka.

Apa pun, semoga perjalanan mereka di bumi Eropah sentiasa selamat. Jika diikutkan, ini merupakan destinasi pertama mereka sebelum pergi ke beberapa lagi lokasi menarik di benua tersebut.

Kami kongsikan beberapa keping gambar keluarga bahagia ini dan juga gelagat si Aaisyah ketika berada di sana bersama anda . Enjoice!


Remy Ishak Selesa Naik LRT, Bukan Untuk Raih Perhatian Peminat

Gara-gara kereta kesayangan telah hilang dicuri, Remy Ishak selesa memilih menaiki kenderaan awam sebagai pengangkutan utama beliau untuk keluar bekerja. Pun begitu, tindakannya yang sering menggunakan kenderaan awam, bukanlah kerana sengaja ingin menarik perhatian orang ramai supaya datang menghampirinya untuk bergambar.

“Saya bukannya gila hendakkan peminat datang kepada saya dan bergambar. Saya cuma berasa selesa menaiki kenderaan awam seperti LRT. Begitupun saya mempunyai cara tersendiri untuk membuatkan diri saya tidak dikenali ramai. Tetapi, kalau peminat perasan, saya selalu meletakkan jari di mulut sebagai tanda untuk meminta dia agar tidak bercakap.

“Kemudian saya akan ke tempat peminat berkenaan dan ‘berselfie’ bersamanya. Namun begitu, saya tidaklah selalu menaiki kenderaan awam. Kadang kala ada juga rakan atau pengurus yang menumpangkan saya ke sesuatu lokasi,” katanya kepada Berita Harian Online mengenai sikapnya yang terbuka untuk memilih menggunakan kenderaan awam.

Sebelum ini, sebuah kereta Mitsubishi Triton milik Remy telah dilarikan di Seri Kembangan pada bulan Mac lalu. Kejadian itu berlaku hanya beberapa minit selepas beliau keluar membeli ais di sebuah kedai. Selepas insiden itu, Remy memberitahu dirinya masih belum bersedia untuk membeli kereta baru dan lebih selesa dengan keadaan sekarang. (rkty/w)


Jom Sertai Fiesta Kecergasan & Berzumba 90 Minit Tanpa Henti!

Wah, nampaknya SCORE FitMob Festival kini telah kembali. SCORE FitMob Festival ini merupakan salah satu acara Zumba® yang terbesar di Malaysia yang sememangnya akan buat anda berpeluh dan juga sihat. Tak payah nak stress sangat sebab acara yang diadakan ini juga sangat santai!

Bagi anda yang berminat dan tak sabar untuk turut serta dalam acara ini, ia akan diadakan pada 12 November 2016, jam 7.30 malam sehingga 10.30 malam di Selangor Turf Club. Siapa yang berumur 16 tahun ke atas, jom dapatkan tiket di sini.

Bagi anda yang ingin mendapatkan promosi tiket RM85 (harga asal RM100), jom cepat cepat daftar sekarang kerana promosi akan tamat Ahad ini (17 Julai 2016), jam 11.59 malam!

Senaman Zumba® pada malam itu juga bakal diketuai oleh 4 ZES Antarabangsa yang terkenal dan ia merupakan kali pertama mereka berkongsi pentas selama 90 minit. Lebih menarik lagi, anda mampu untuk membakar 1500 kalori sepanjang 3 jam festival kecergasan ini berlangsung.

Malah festival kesihatan ini akan terus dimeriahkan lagi dengan program U-JAM melalui senaman kardio selama 30 minit. Selain itu, sebenarnya banyak lagi acara yang akan diumumkan, jadi jangan lepaskan peluang untuk mengikuti mereka. Pasti havoc habis nanti!

Setiap penyertaan juga melayakkan anda untuk dapat t-shirt rasmi SCORE FitMob Festival, goodies bag, entrance wristband, serta beberapa lagi barangan percuma apabila anda mendaftar. Apa lagi, jom ajak rakan atau pun ahli keluarga untuk turut sama, pasti berbaloi.

Nestlé Fitnesse dan NutriMalt merupakan antara penaja festival ini manakala Selangor Turf Club pula ialah penaja rasmi lokasi. Sementara itu, acara yang turut mendapat sokongan daripada Kementerian Belia dan Sukan Malaysia ini juga mendapat tajaan jus daripada Tropicana Twister dan rakan media pula ialah A Healthy Lifestyle dan Natural Health.

Untuk mengetahui dengan lebih lanjut mengenai festival ini, anda bolehlah klik pautan ini atau ikuti mereka di Facebook, Score Fitness. Untuk lokasi acara, anda boleh gunakan Google Maps (klik sini) atau rujuk gambar di bawah.

Jom layan video teaser SCORE FitMob Festival 2016 yang akan diadakan tidak lama lagi ini. Tak sabar rasanya nak berzumba!

SCORE FitMob Festival 2016Hey fitness fanatics! The most euphoric Fitness Festival is coming your way! The SCORE FitMob Festival returns this November along with its excitingly high energy workouts including Zumba and many more!


Awie Mahu Lupakan Kisah Silam, Mahu Rumah Tangga Beri Sinar Baru

Kisah perjalanan rumah tangga Awie sememangnya berliku namun bagi penyanyi rock ini, kehidupannya kini lebih ditumpukan kepada anak-anaknya namun mengakui sambutan Aidilfitri sedikit suram selepas pemergian ibunya dua tahun lalu.

“Hilang isteri dan hilang ibu merupakan dua perkara berbeza. Saya mengaku tidak kisah jika hilang isteri sekalipun tetapi kalau hilang ibu, ia fasa yang paling berat untuk saya terima dan lalui sepanjang hidup”

“Bayangkan, jika sebelum ini kita beraya dengan ibu dan ayah di sisi tetapi kini perasaan saya sangat hiba sebab tidak lagi dapat menyambut dan mencium tangan mereka terutama pada pagi raya”

“Selalunya, pada pagi raya rumah kami sekeluarga terhidang dengan pelbagai juadah raya hasil air tangan ibu tetapi apabila ibu tiada, saya umpama tiada arah untuk pergi. Segalanya nampak kosong, mujur ada anak-anak sebagai penyeri,” jelasnya kepada Kosmo! Online.

Namun, bagi Awie yang merancang untuk mengakhiri zaman dudanya menjelang hujung tahun ini setelah bertunang dengan gadis pilihan pada 3 Jun lalu, dia dalam masa yang sama berharap agar rumahtangga yang bakal dibinanya nanti mampu cahaya baru dalam hidupnya selain mahu melupakan kisah silam. (rtky/s)


Afdlin Shauki: Masalah Bukan Berpunca Dari P. Ramlee

Tergerak untuk turut sama meluahkan perasaan terhadap kenyataan David Teo, Afdlin Shauki selaku insan seni yang sudah masak dengan kerenah dalam industri tersebut menjelaskan terdapat beberapa perkara yang sehingga kini masih lemah selain hanya menguntungkan sebelah pihak.

Menerusi kenyataan melalui akaunnya di Facebook yang telah mendapat lebih 4,000 perkongsian tersebut, Afdlin menjelaskan bahawa akan ada pihak yang sentiasa cuba mengambil kesempatan di dalam industri seni selain tiada penguatkuasaan undang-undang yang membela nasib pengkarya.

“Dari zaman dulu sehingga sekarang ada sahaja orang nak memanipulasi orang seni pasal pada tanggapan ramai orang seni ni bodoh dan tak berpelajaran. Oleh kerana wang bukan menjadi motivasi utama, tak bermakna kami bodoh sekarang”

“Shaw Brothers ambil semua intellectual property rights yang sepatutnya samada dikongsikan dengan karyawan atau ada peratusan yang masih berhak dituntut oleh karyawan atau warisnya. Saya nak tanya sekarang adakah praktis ini masih berleluasa? Di mana studio masih nak menuntut all rights kepada hasil karya seorang artis itu?”

“Jawapannya YA!!!! RTM, Grand Brilliance, Astro Shaw, Media Prima, Astro semua masih mempraktikkan memegang rights harta intelek dari karyawan. Walaubagaimanapun kebelakangan ini Astro dan Media Prima ada mula berkongsi rights dengan penerbit tetapi saya tak tahu berapa meluas”

Tambahnya, disebabkan perkara tersebut juga barisan artis ini tidak dapat meninggalkan apa-apa untuk waris. Selain itu, Afdlin turut membantah kenyataan David dengan menyatakan bahawa masalah bukanlah bermula daripada P.Ramlee namun berpunca daripada kurangnya menghormati hak pengkarya.

“Jadi jawapan kenapa P. Ramlee duduk di pinggir Bukit Bintang En David adalah dia tidak di ‘Protect‘ oleh undang-undang negara ini. Dia dieksploitasi oleh studio-studio besar yang mengambil semua harta inteleknya, dan ianya takde kena mengena drngan dia adalah artis yang tak berdisiplin, takde komitmen atau tak tahu menjaga periuk nasinya”

“Malangnya sehingga sekarang masih belum ada rang undang-undang Parlimen yang menyatakan studio atau stesyen tv tidak berhak mengambil harta intelek seorang karyawan kecuali karyawan mahu menjual harta intelek itu pada harga yang berbeza dari harga projek tersebut,” katanya. (rtky/s)


Lana Nodin Belum Sedia Kongsi Gambar Anak Kepada Umum

Kerap kali diminta untuk berkongsikan gambar wajah anak pertama mereka, Lana Nodin memohon semua pihak memahami keputusan yang diambil oleh suaminya untuk tidak mendedahkan wajah anak perempuan mereka, Gia Quinn Mckienzie yang kini berusia enam bulan buat sementara waktu bagi memberi ruang untuk mereka menikmati tugas sebagai ibu bapa.

“Tidak dinafikan ramai yang meminta saya memuat naik gambar Gia, namun saya menghormati keputusan suami untuk tidak berkongsi foto anak kami di media sosial buat sementara waktu. “Julung kali bergelar ibu bapa, kami ingin menikmati detik indah memikul tanggungjawab ini berdua dulu. Insya-Allah saya pasti berkongsi gambar Gia apabila tiba masanya.

“Lagipun, saya memikul tanggungjawab sebagai isteri dan ibu tanpa bantuan pembantu. Gambar saya sendiri pun jarang dimuat naik kerana sibuk dengan rutin harian, takut tidak menang tangan pula nanti,” katanya kepada Berita Harian Online berhubung dengan keputusan mereka untuk tidak mendedahkan wajah bayi perempuan pertama mereka di laman sosial sementara waktu.

Pada masa yang sama, Lana menghormati pendekatan yang diambil oleh suaminya untuk tidak terlalu terbuka menunjukkan wajah anak pertamanya di media sosial. Namun bagaimanapun, Lana berkata, beliau pasti akan menunaikan hasrat peminatnya dan berkongsikan wajah anak perempuan pertamanya kepada umum apabila sudah tiba masanya nanti. (rkty/w)


Beraya Dengan Mertua Setiap Tahun, Nora Danish Tak Kisah Dikritik

Walaupun sudah tidak mempunyai ikatan kekeluargaan bersama bekas keluarga mertua, Nora Danish masih mahu mengekalkan hubungan baik yang terjalin diantara mereka dengan membawa putera sulungnya menyambut Aidilfitri bersama-sama setiap tahun. Malah, dirinya juga tidak mahu ambil pusing lagi dengan kritikan orang ramai mengenai tindakannya itu.

“Saya tidak akan sesekali memutuskan hubungan yang terjalin di antara Rayqal dan keluarga bekas suami kerana tiada sebab untuk saya perlu berbuat demikian. Apa yang orang hendak kata itu saya tidak lagi mahu ambil peduli kerana paling penting niat saya adalah sekadar membawa Rayqal berhari raya bersama datuk dan neneknya, itu sahaja.

“Menjadi kebiasaan kerana Rayqal ialah cucu pertama dan rasanya tak salah saya berada di sana kerana saya sudah menganggap bekas ibu bapa mertua seperti keluarga sendiri. Orang yang bercakap buruk tentang saya mereka tak pernah berada dalam situasi, tidak mengapa kerana saya tak minta mereka faham keadaan saya,” katanya kepada m Star Online.

Dalam pada itu, Nora yang sudah beberapa tahun berpisah dengan bekas suami, Jejai berkata, beliau sedar bahawa sudah tiada ikatan kekeluargaan yang tinggal diantara dirinya dan bekas mertua namun apa yang dilakukannya kini hanyalah demi anaknya, Putera Rayqal supaya dapat meluangkan masa bersama-sama berhari raya bersama datuk dan neneknya.

Manakala apabila ditanya mengenai perkembangan hubungan cinta beliau bersama Nedim, Nora memberitahu bahawa memang terdapat rancangan untuk berkahwin dalam masa yang terdekat ini. Namun kedua-dua pihak masih belum menetapkan tarikh yang sesuai untuk melangsungkan majlis pernikahan. Apapun semoga segalanya berjalan dengan lancar hendaknya. (rkty/w)


“Saya Yakin Ini Semua Salah Faham, Tiada Niat Hina P. Ramlee”

Berikutan kenyataan pedas yang pernah dikeluarkan sebelum ini, pengarah terkenal tempatan, David Teo dikecam hebat oleh orang ramai yang menganggap kenyataan beliau seperti menghina seniman agung, Tan Sri P Ramlee. Bagaimanapun, David tampil mempertahankan diri dengan menyatakan tiada niat untuk beliau untuk berbuat demikian.

“Saya sebagai penerbit sangat mengagumi karya-karya beliau yang ‘tak lapuk dek hujan dan tak lekang dek panas’. Saya sentiasa berpesan kepada artis-artis dan pengarah di bawah naungan syarikat saya supaya sentiasa berdisiplin dan berilmu supaya tidak menjadi mangsa tipu daya oleh golongan yang sengaja ingin mengambil kesempatan”

“Tidak juga terdetik sedikit pun untuk menidakkan apatah lagi untuk menghina Seniman Agung Tan Sri P Ramlee dan karya-karya beliau. Saya yakin ini semua adalah hanya salah faham dan salah tafsir pihak yang mendengar dan menulis artikel ini,” katanya kepada Utusan Online mengenai kenyataan sebelum ini yang mengundang kemarahan.

Terdahulu, David Teo telah mengeluarkan kenyataan menerusi sebuah portal yang kononnya berunsur nasihat kepada barisan pelakon baru yang hanya inginkan glamor semata tanpa bersikap jimat cermat. Namun pada masa yang sama, David seperti membandingkan kehidupan P. Ramlee yang dahulunya senang kini susah ketika di penghujung usia.

Bagaimanapun kenyataan pedas itu telah mengguris banyak pihak terutamanya peminat setia filem-filem klasik Tan Sri P Ramlee yang berang dengan kata-kata itu. Ini termasuk Presiden Persatuan Seniman, Zed Zaidi yang menganggap tindakan David sebagai biadap dan meminta beliau untuk memohon maaf kepada seluruh pihak seniman di Malaysia. (rkty/w)


Shahir Mohon Yang Terbaik Dalam Hubungan Dengan Erra Fazira

Selepas beberapa pendedahan menerusi kenyataan yang dikeluarkan mengenai status hubungan cinta mereka, Shahir dan Erra Fazira dilihat begitu terbuka mengenai perkara berkenaan sehingga pelbagai spekulasi dikaitkan dengan mereka. Namun begitu, Shahir akui bahawa dirinya bimbang jika sikap keterbukaan mereka mengundang pandangan negatif.

“Dalam hal ini. bukan saya tidak mahu membuka mulut memberikan jawapan. Masalahnya, apabila sesuatu keadaan itu terlalu digembar-gemburkan, maka wujudlah pelbagai tanggapan. Kami dilihat seperti menjaja cerita pula, sedangkan belum ada apa-apa perkembangan pun. Kenyataan saya selama ini hanyalalah untuk menjawab spekulasi kami sahaja”

“Saya juga tampil mengesahkan status hubungan kami kerana Erra saja yang selama ini menjadi sasaran. Saya harus turut bertanggungjawab tetapi selepas pendedahan itu, ramai pula yang melihat seolah-lah majlis bertunang sudah dirancang dan hubungan kami sudah seperti sudah pasti akan ke jinjang pelamin,” katanya kepada Berita Harian Plus.

Bagaimanapun, Shahir melihat pelbagai spekulasi mengenai hubungan cinta mereka seperti bakal bertunang selepas sambutan Aidilfitri ini sebagai satu doa daripada peminat mereka. Walaupun masih tiada berita gembira yang boleh dikongsikan, namun bagi Shahir cukuplah orang ramai mengetahui status hubungan mereka yang sedang rapat. (rkty/w)


Persatuan Seniman Desak David Teo Mohon Maaf

Gara-gara kenyataan David Teo kepada Malay Mail Online yang mengaitkan kehidupan seniman P. Ramlee yang didakwanya berakhir dengan kemiskinan, persatuan Seniman menyifatkan perkara tersebut sebagai biadap dan kurang ajar.

Presiden persatuan tersebut iaitu Zed Zaidi mendesak David Teo untuk memohon maaf bukan sahaja kepada keluarga P. Ramlee malah juga kepada seluruh seniman, seniwati dan artis-artis Malaysia.

“Adakah anda tahu kebanyakan filem yang dikeluarkan oleh produksi anda mempunyai mutu yang tidak berkualiti langsung berbanding filem-filem semasa zaman P Ramlee? Adakah anda tahu banyak universiti masih lagi mengkaji mengenai filem-filem P Ramlee sebagai rujukan kerana mempunyai nilai budaya dan mesej yang sangat kaya?”

“Kreativiti tidak boleh dinilai oleh wang ringgit. Adakah anda tahu semua itu, David Teo?” luah Zed Zaidi dalam kenyataan di akaun Facebook miliknya.

Tambah Zed, walaupun P. Ramlee tidak dilimpahi kemewahan hidup ketika di akhir hayatnya namun karya seniman tersebut sentiasa segar sepanjang zaman dengan mesej yang meninggalkan kesan sehingga kini. (rtky/s)


Alif Satar Dedah Isteri Hamil Anak Kedua

Disebalik kemeriahan sambutan Aidilfitri pada tahun ini, tahniah diucapkan kepada Alif Satar yang bakal menimang cahaya mata kedua mereka. Berita gembira itu telah disampaikan oleh Alif sendiri di laman sosial Instagram beliau berserta kepsyen yang begitu romantis disamping memuat naik gambar dirinya bersama anak perempuan pertamanya, Alisha.

Didalam posting yang dimuat naik itu, beliau turut memohon doa dari semua peminatnya supaya segala perancangan dan urusan dalam menantikan kehadiran bayi kedua mereka akan berjalan dengan lancar serta dipermudahkan. Pada masa yang sama beliau turut berterima kasih kepada peminat yang tidak henti mendoakan rezeki mereka sekeluarga.

Menerusi perkongsian itu, rata-rata ramai yang meluahkan rasa gembira dengan berita yang disampaikan. Ramai juga yang tidak sabar menantikan wajah isteri Aliff ketika mengandung yang pastinya akan bertambah berseri. Malah, akaun sosial pelakon Dia Semanis Honey itu juga turut dihujani dengan ucapan tahniah daripada semua peminat.

Apapun, tahniah sekali lagi diucapkan kepada Alif Satar dan isteri yang bakal menimanga cahya mata kedua mereka nanti selepas mendirikan rumah tangga pada tahun 2014. Semoga Alif dan isteri akan diberikan kesihatan yang baik semasa hamil dan diharap segala perancangan serta urusan berjalan dengan lancar dan dipermudahkan olehNya. (rkty/w)


Zain Saidin Keluar Rekaan Baju Melayu Ikut Bentuk Badan

Kemunculan Aidilfitri kali ini dimeriahkan dengan pelbagai koleksi busana daripada barisan selebriti termasuklah Zain Saidin. Zain hadir dengan rekaan baju Melayu yang ketat dan mengikut bentukbadan, sesuai untuk mereka yang bertubuh sasa dan berotot kekar. Namun, sebab rekaan itu diwujudkan oleh Zain juga sangat menarik.

“Che Ta, dia suka saya pakai baju yang betul-betul muat badan dan fit. Jadi saya keluarkan koleksi pakaian raya yang mana rekaan baju melayu betul-betul mengikut saiz badan. Pendek kata, baju koleksi saya ini lebih sesuai dipakai untuk mereka yang mempunyai badan yang sado”

“Tapi bagi mereka yang badan tak berapa sado dan suka pakai, boleh ambil saiz yang lebih besar sikit. Saya buat baju ni untuk saya pakai tapi kalau ada yang nak beli, saya jual,” katanya seperti dipetik daripada Malaysian Digest.

Zain Saidin dan juga Che Ta merupakan pasangan yang semakin aktif dengan bidang perniagaan dan sebelum raya lalu, Che Ta juga menjelaskan bahawa mereka sekeluarga beraya dengan 110 pasang. (rtky/s)


Zul Ariffin: Terlalu Kerap Muncul Di TV, Buat Orang Bosan

Sudah 8 tahun bergelar pelakon, Zul Ariffin menjelaskan bahawa kebanyakan pelakon baru tidak memahami serta tidak menjaga nilai eksklusif sekaligus membuatkan kredibiliti mereka sebagai pelakon cepat pudar.

“Saya lihat kebanyakan pelakon baru sekarang gemar membolot setiap tawaran yang datang sehingga wajah mereka kerap muncul di setiap stesen televisyen secara serentak. Bagi saya, apabila terlalu kerap muncul di televisyen ia boleh menjatuhkan nilai eksklusif seseorang pelakon itu”

“Jadi, apabila muncul pelakon yang lebih baru, nama mereka akan lenyap dengan sekelip mata. Pengalaman menjadi model iklan komersial ketika berusia 17 tahun banyak mengajar saya mengenai perkara itu”

“Bagi saya, apabila terlalu terdedah di depan kamera ia akan melenyapkan karier seseorang itu kerana khalayak akan mula bosan dengan wajah yang sama,” jelasnya kepada Harian Metro.

Tambah Zul lagi, seorang pelakon seharusnya mempunya strategi sendiri untuk bertahan dalam dunia seni bagi mengelakkan mereka mudah jatuh. (rtky/s)


Aidilfitri Kali Ini Lebih Bermakna Buat Siti Nordiana

Setiap insan pastinya mempunyai kenangan sambutan Aidilfitri tersendiri dan bagi penyanyi Siti Nordiana, dia pernah merasai sendiri pengalaman beraya seorang diri dan jelas sekali perkara tersebut adalah sesuatu yang sukar untuk dilalui.

“Masih segar di ingatan saya apabila terpaksa membuat persembahan di Sabah pada malam raya pada tahun 2009. Ketika itu, Allah saja yang tahu bagaimana perasaan saya apabila terpaksa beraya tanpa keluarga dan anak, namun saya perlu berbuat demikian terutamanya baru bercerai dengan arwah suami”

“Syukur alhamdulillah apabila segala-galanya kembali berpihak kepada saya pada tahun ini. Ia sesuatu yang mengujakan biarpun semakin sibuk. Peminat terutamanya kanak-kanak juga mengingati watak saya dalam Dia Semanis Honey”

“Apa yang saya perhatikan, peminat baharu lebih fanatik, jadi saya benar-benar menghargai sokongan mereka. Saya masih ingat seronoknya mendapat duit raya hingga RM1,000 ketika kanak-kanak,” jelasnya kepada Sinar Harian.

Sementara itu untuk raya pada tahun ini, penyanyi dan pelakon ini terikat dengan komitmen karier yang padat namun masih memberi tumpuan untuk persiapan sepenuhnya kepada keluarga. (rtky/s)


Mira Filzah Selesa Berkawan Dengan Zizan Razak, Ibarat Adik Beradik

Melihatkan hubungan yang semakin rapat dengan Zizan Razak, Mira Filzah dalam masa yang sama menjelaskan bahawa pelakon lelaki berkenaan bukanlah seperti apa yang digambarkan sebelum ini.

“Tidak kenal maka tidak cinta. Selepas kami rapat, persepsi saya terhadap Zizan berubah 100 peratus. Dia tidak seperti yang digambarkan. Setakat ini saya selesa berkawan rapat dengan Zizan. Bekerja dengannya pun satu pengalaman yang menyeronokkan”

“Dia bersungguh-sungguh, banyak memberi idea dan tidak kedekut ilmu. Langsung tiada perangai diva. Kami sudah seperti adik beradik. Saya senang dengan Zizan kerana perangainya yang gila-gila dan sentiasa menceriakan suasana,” jelas Mira dalam kenyataan kepada BH Online.

Tambah pelakon wanita berkenaan, Zizan juga merupakan seorang yang mengambil berat dan suka membantu. Apa pun, andai cinta berputik nanti, semoga semuanya akan baik-baik belaka. (rtky/s)


David Teo Komited Lahirkan Pelakon Baru Berkualiti

Tegas dalam melahirkan barisan pelakon yang berkualiti di bawah produksinya, Metrowealth Pictures (MiG), David Teo dalam masa yang sama mahu pelakon jimat berbelanja di samping tidak gilakan populariti semata-mata.

“Kalau tak jadi jutawan, jangan jadi pelakon. Gila glamor buat apa? Kita kena kaya raya. Jangan seperti P Ramlee tinggal pun di tepi Bukit Bintang. Anak dia kena kerja dengan Dewan Bandaraya Kuala Lumpur (DBKL). Perbelanjaan kenalah dikawal secara berhemat”

“Kita tak boleh masa glamor lupa diri, berlagak dan berjoli tetapi bila dah tua tak ada duit,” jelasnya kepada Malay Mail Online selain memberikan beberapa contoh barisan selebriti yang telah dilahirkan produksi tersebut seperti Lisa Surihani, Farid Kamil, Shaheizy Sam dan juga Yana Samsudin.

Tambah David Teo, pelakon baru di bawah produksi tersebut disarankan berdikari namun bagi yang tiada disiplin, kontrak mereka akan dipendekkan demi menjaga kualiti. (rtky/s)


Bront Palarae Tak Pandang Serius Komen Lucah

Hadir dengan pakej kacak dan juga mempunyai gaya lakonan yang hebat, Bront Palarae juga kemas menjaga kisah peribadinya sehingga ada di kalangan peminatnya yang tidak mengetahui bahawa pelakon ini sudah pun mendirikan rumah tangga.

Malah oleh kerana sebab itu juga dia menjelaskan sehingga kini masih ada komen berbaur lucah diterima daripada peminat wanita di laman sosial. Namun Bront tidak memandang serius perkara berkenaan”

“Saya kadang-kadang terkejut juga dengan komen atau mesej yang diterima kerana ada yang berbaur lucah sehingga membuatkan saya pula berasa malu”

“Tetapi pada saya ini perkara biasa dan tidak perlu saya melayan atau melenting kerana lama-kelamaan mereka akan berhenti daripada terus menghantar mesej tidak sepatutnya,” jelas Bront kepada mStar Online.

Bront dan isterinya telah berkahwin pada September 2013 dan baru sahaja menyambut kelahiran cahaya mata pertama dua bulan lalu. Apa pun, pelakon ini menyatakan bahawa dia lebih selesa jika peminat hanya mengetahui tentang perjalanan kerjayanya sahaja berbanding kisah peribadinya. (rtky/s)


Awie Nafi Bakal Bernikah Dengan Tunang Pada Hari Raya Ketiga

Selepas mengakui berita pertunangannya bersama seorang wanita yang dikenali sebagai Sharifah Ladyana di Pulau Pinang, Awie tampil menjelaskan spekulasi yang mengatakan bahawa beliau dan tunang bakal bernikah pada Syawal ketiga ini. Sekaligus, Awie menafikan dakwaan itu dan memaklumkan bahawa masih belum menentukan tarikh yang tetap.

“Susah senang saya bersama dengan rakan media. Sudah tentu saya akan memaklumkan semua andai kami sudah mendapat tarikh yang sesuai. Mereka inilah yang bersama ketika saya berhadapan dengans segala kemelut rumah tangga sebelum ini. Jadi semestinya berita gembira ini juga ingin saya kongsi dengan mereka apabila sudah tiba masanya nanti”

“Maknanya tidak benar kami merancang untuk mengadakan majlis perkahwinan pada Syawal ketiga nanti kerana sudah pasti sekarang ini saya sibuk membuat persiapan perkahwinan,” katanya kepada Berita Harian Online berhubung desas-desus mengatakan bahawa belia dan tunang bakal melangsungkan sebuah majlis pernikahan sejurus selepas Aidilfitri nanti.

Terdahulu pada awal Jun lalu, vokalis Wings itu telah melangsungkan pertunangan dengan Sharifah Ladyana di Hotel Vistana, Pulau Pinang yang hanya dihadiri keluarga dan rakan terdekat sahaja. Berita pertunangannya menjadi viral di media sosial selepas gambar yang menunjukkan dua anak gadis penyanyi terbabit turut berada disana bersama Ladyana tersebar.

Tambahnya lagi, beliau tahu ramai yang mempertikaikan tindakannya untuk bertunang selepas melalui kehancuran rumah tangga sebelum ini, namun beliau hanya ingin memenuhi permintaan bakal isteri yang mahu merasai fasa bertunang sebelum berkahwin. Katanya lagi, kalau boleh ingin sahaja bernikah terus tetapi masih terikat dengan pelbagai urusan. (rkty/w)


Hazama Bawa Kekasih Pulang Ke Kampung, Beraya Dengan Ibu

Sempena kedatangan Syawal tahun ini, Hazama berhasrat untuk membawa kekasih hatinya, Genervie Kam beraya bersama di kampung halamannya Parit Buntar, Perak. Dalam masa yang sama, beliau juga ingin memperkenalkan kekasihnya itu kepada sanak saudara selain dapat meluangkan masa serta mengeratkan lagi hubungan bersama ibu Hazama.

“Kebetulan sanak-saudara Gen juga menetap di Perak, jadi saya merancang membawa dia pulang beraya di kampung. Ini pasti dapat mengeratkan hubungan antara dia dan keluarga saya. Buat masa ini, saya dan Gen belum menumpukan perhatian kepada soal kahwin. Biarlah perkara itu dibincangkan selepas Syawal nanti,” katanya kepada Berita Harian Online.

Sementara itu, Hazama menjelaskan bahawa Syawal tahun terasa berbeza suasananya apabila keadaan ibunya bertambah sihat jika dibandingkan dengan tahun-tahun lalu. Malah katanya lagi, kiranya dapatlah sambutan lebaran kali ini menebus kesuraman Aidilfitri yang lalu disamping kehadiran bakal menantu yang turut memeriahkan suasana hari raya tahun ini.

Sebelum ini, Hazama pernah menyatakan keinginannya untuk mendirikan rumah tangga bersama Genervie selepas Aidilfitri nanti. Namun beliau tidak mahu majlis itu berlangsung secara membazir, dan mereka berdua juga bersepakat untuk menginginkan sebuah majlis yang sederhana walaupun masih belum ada lagi kata putus mengenai tarikh dan lokasi yang sesuai. (rkty/w)


Fezrul Khan Akui Sedih Tak Dapat Beraya Dengan Anak

Ibu bapa mana yang tidak sedih apabila tidak dapat meraikan sambutan Aidilfitri yang sebelum ini disambut sebagai satu keluarga. Bagaimanapun menurut Fezrul Khan yang telah bercerai dengan isterinya sebelum ini, perkara tersebut dibincangkan secara baik bekas pasangan hidupnya itu.

“Tipu kalau saya kata tidak sedih pada Hari Raya kali ini. Saya tidak dapat beraya bersama anak saya pada 1 Syawal nanti. Saya dan bekas isteri bagaimanapun sudah membuat persetujuan. Seminggu sebelum raya, Farrel bersam saya supaya dapat menyediakan keperluan dan membelikannya baju serta kasut baharu”

“Kemudian saya akan menghantar anak pulang beraya bersama ibunya di Perak sebelum saya pulang ke kampung di Johor,” jelas Fezrul kepada BH Plus. Dalam masa yang sama, Fezrul juga menyatakan bahawa dia tidak serik untuk kembali menjalin hubungan dengan sesiapa.

Namun buat ketika ini, belum ada lagi insan yang boleh menjadi teman hidupnya malah Fezrul sendiri mengambil pendekatan untuk berkawan dan mengenali hati budi terlebih dahulu. (rtky/s)


Teruja Menantikan Kelahiran Bayi, Nad Zainal Sudah Pilih Nama

Dalam orang lain sibuk menguruskan persiapan raya, Nad Zainal pula tidak sabar menantikan bayi pertama mereka yang bakal lahir Oktober ini. Pada masa yang sama, Nad nampaknya telah menyenaraikan beberapa nama untuk cahaya mata lelakinya namun memilih untuk merahsiakannya terlebih dahulu sehingga bayi itu lahir.

“Semolek-moleknya, biarlah nama itu didedahkan sebaik anak dilahirkan nanti. Buat masa ini, doakan yang baik-baik supaya segala-galanya dipermudahkan. Memang sudah ada beberapa nama pilihan, cuma nama yang pendek-pendek saja asalkan membawa maksud yang baik, insya-Allah,” katanya kepada portal Malaysian Digest berhubung perkara itu.

Selain itu, apabila ditanya mengenai sambutan hari raya yang menjelma nanti, Nad memberitahu bahawa beliau lebih menjaga pengambilan makanan terutamanya ketika Aidilfitri nanti bagi memastikan kandungannya sentiasa sihat dan terjaga. Namun katanya, beliau masih ingin menikmati juadah hari raya tetapi mungkin akan berpantang sedikit.

Sementara itu untuk pakaian raya, Nad tidak merasa pening untuk mencari pakaian raya kerana kebanyakkan pakaiannya sudah ditaja oleh rakan-rakan serta beberapa pereka fesyen tempatan. Manakala kalau mengikut perancangan pulang berhari raya pula, mereka akan beraya di ibu kota terlebih dahulu sebelum pulang ke kampung suami di Batu Pahat dan Johor Bharu. (rkty/w)


Shukri Yahaya Bersederhana, Utamakan Persiapan Raya Isteri & Bayi

Kali pertama menyambut Aidilfitri sebagai seorang suami, Shukri Yahaya akui sememangnya teruja lebih-lebih lagi dengan kehadiran bayi pertama mereka yang dijangka lahir pada bulan hadapan. Namun bagi persiapan raya, beliau memilih untuk berbelanja secara bersederhana dan lebih mengutamakan keperluan isteri serta bayi yang bakal lahir nanti.

“Alhamdulillah, isteri juga tidak cerewet mengenai pemilihan pakaian. Memandangkan dirinya sedang sarat, Tya selesa menggayakan jubah pada pagi raya nanti. Untuk saya, memadai jika mempunyai sepasang baju Melayu baharu yang dibeli di pasar raya. Kebiasaannya, untuk membeli pakaian raya, saya akan membeli-belah pada saat akhir untuk berjimat”

“Lagipun, kebanyakan pasar raya akan mengadakan promosi hebat jadi mengapa perlu saya lepaskan peluang itu. Tahun ini, saya buat kali pertama beraya sebagai suami dan tahun depan pula akan meraikannya sebagai bapa. Saya mahu menikmati setiap momen indah ini dengan membahagiakan diri dan orang tersayang,” katanya kepada Berita Harian Online.

Sementara itu, beliau turut berkongsi perancangannya selepas sambutan hari raya dimana, beliau akan membawa keluarganya dan mentua pergi bercuti. Katanya lagi, percutian ini bukan sahaja dapat mengeratkan silaturahim antara keluarga tetapi sekurang-kurangnya dapat merasai pengalaman bercuti bersama walaupun lokasi dipilih berdekatan saja. (rkty/w)